Halák pomohol Bostonu k víťazstvu po nájazdoch, Colorado doma rozdrvilo Winnipeg

Slovenský brankár chytil v zápase 31 z 33 striel.

BRATISLAVA. Hokejisti Colorada Avalanche zvíťazili nad hráčmi Winnipegu Jets 7:1 v stredajšom stretnutí zámorskej NHL. Sedem gólov Avalanche strelilo sedem rôznych hráčov, pričom útočník A.J. Greer dal svoj premiérový gól v zámorskej profilige. Colorado triumfovalo v druhom zápase po sebe, podarilo sa mu to po prvý raz od novembra, kedy Avalanche ťahali šesťzápasovú šnúru víťazstiev. Carl Söderberg s Tysonom Jostom sa podieľali na drvivom triumfe tromi bodmi (obaja 1+2). Zvyšné presné zásahy "lavín" strelili Mikko Rantanen, Nathan MacKinnon, Matt Calvert a Gabriel Landeskog. Góly MacKinnona a Calverta od seba delilo len 11 sekúnd. Brankár Colorada Semion Varlamov zneškodnil 26 striel Jets. Jediným úspešným strelcom kanadského mužstva bol Kyle Connor. Gólman Connor Hellebuyck si pripísal 39 úspešných zákrokov. Winnipeg prehral tri ostatné duely a zvíťazil iba v dvoch z ostatných ôsmich. Útočník Chicaga Patrick Kane predĺžil svoju osobnú bodovú sériu na 19 zápasov. Rodák z Buffala skóroval dvakrát proti Detroitu (5:4 po predĺžení). Momentálne je to najdlhšia individuálna bodová séria v ročníku, Kane počas nej získal 42 bodov (16+26). Jeho osobným maximom je 26-zápasová bodová šnúra zo sezóny 2015/2016. „Patrick môže byť momentálne najlepším hráčom na svete. Je schopný zničiť vašu obranu a vy ho iba naháňate a snažíte sa mu vziať puk. Dokáže to spraviť akémukoľvek tímu," uviedol tréner Detroitu Jeff Blashill pre oficiálny ligový web. Calgary zdolalo New York Islanders 4:2. Krídelník Flames Johnny Gaudreau ukončil svoju deväťzápasovú šnúru bez gólu a v 47. min poistil 30. presným zásahom v sezóne triumf Flames. Ďalšími úspešnými strelcami Flames boli Mikael Backlund, Travis Hamonic a Austin Czarnik. Calgary zvíťazilo v treťom stretnutí v sérii. Boston aj zásluhou dvojice Slovákov triumfoval na ľade Vegas Golden Knights 3:2 po samostatných nájazdoch. Pre Bruins to bolo siedme víťazstvo za sebou. Brankár Jaroslav Halák si pripísal 31 úspešných zákrokov s úspešnosťou 93,9 %, obranca Zdeno Chára hral vyše 20 minút a prezentoval sa 2 "hitmi" a rovnakým počtom zablokovaných striel. „Bol to boj. Myslím si, že v prvej tretine boli lepší, ale postupne sme sa dostávali do tempa. Keď sme dospeli do predĺženia, bol som rád, že máme aspoň bod. Druhý navyše ma potešil," povedal Halák podľa agentúry AP. NHL 2018/2019 - 21. februára - výsledky: Góly: 7. D. Larkin (Mantha, Hronek), 45. D. Larkin (Daley, Mantha), 46. Athanasiou (Mantha, D. Larkin), 59. Athanasiou (Mantha, Green) – 2. Anisimov, 13. Saad (Sikura, C. Ward), 17. DeBrincat (D. Strome, E. Gustafsson), 22. P. Kane (E. Gustafsson), 63. P. Kane (E. Gustafsson, J. Toews) Góly: 24. Söderberg (Jost, Andrighetto), 32. Rantanen (Nieto), 41. MacKinnon (Barrie, Landeskog), 42. Calvert (Söderberg, Nieto), 46. Jost(Andrighetto, Söderberg), 58. Landeskog (Jost), 60. Greer (Compher, Graves) – 42. Connor (Wheeler, Laine) Góly: 5. Backlund (Frolík), 16. Hamonic(E. Lindholm, Backlund), 47. Czarnik (Jankowski, R. Andersson), 47. J. Gaudreau (Giordano, Monahan) – 31. Cizikas (Jo. Bailey, D. Toews), 42. Lee (Eberle, B. Nelson) Góly: 19. R. Smith (Eakin, Merrill), 42. Schmidt (R. Smith, Marchessault) – 12. DeBrusk (Krejčí, Kuhlman), 42. Marchand (Heinen, McAvoy), rozh. náj. Backes /Brankár Jaroslav Halák (Boston) odchytal 65:00 min, 31 zákrokov z 33 striel, úspešnosť 93,9 %, obranca Zdeno Chára (Boston) odohral 20:08 min, 2 "hity", 2 zablokované strely./


Misiou v Pobaltí podľa ministra Gajdoša potvrdzujeme členstvo v NATO

V druhej polovici tohto roka vyšle Slovensko do Pobaltia 152 vojakov.

BRATISLAVA. V druhej polovici tohto roka vyšle Slovensko do Pobaltia 152 vojakov v rámci tzv. posilnenej predsunutej prítomnosti NATO (eFP). Mandát pre misiu s názvom Štefánik II. v stredu schválili Bezpečnostná rada a vláda, potrebný bude ešte súhlas Národnej rady (NR). Podľa ministra obrany Petra Gajdoša (SNS) týmto krajina potvrdzuje, že je dôveryhodným, aktívnym a plnohodnotným členom Severoatlantickej aliancie (NATO). Slovenskí vojaci budú pod velením Kanady pôsobiť vo výcvikovom priestore Adaži v Lotyšsku. Okrem tejto krajiny vláda schválila návrh na vyslanie aj do Litvy, Estónska a Poľska. Minister obrany totiž vysvetlil, že ide o zabezpečenie celého východného krídla Aliancie. Prípadné pôsobenie v iných pobaltských krajinách ako Lotyšsko však bude musieť vláda odsúhlasiť. Gajdoš informoval, že do pobaltskej krajiny vysielame motorizovanú rotu s prvkom velenia a riadenia, čatou logistickej podpory a tímom vojenskej polície. Presuny vojakov a techniky sa uskutočnia na konci júna kombinovaným spôsobom - okrem železničnej a cestnej dopravy aj po vlastnej osi. Pôsobenie vojakov v celkom dvoch polročných rotáciách si vyžiada náklady desať miliónov eur. Podľa ministra zhruba polovicu z tejto sumy tvoria platy vojakov, ktoré by dostávali aj na Slovensku zvýšené o príplatky za účasť v misii. S vojakmi do Lotyšska pôjde 30 kusov pásovej bojovej techniky, viac ako 40 kusov kolesovej techniky, viac ako 350 kusov ručných zbraní, dva mínomety, granátomet a ďalšie bojové prostriedky. "Chcem zvýrazniť, že aj týmto vyslaním jednoznačne potvrdzujeme, že sme dôveryhodným partnerom NATO a zodpovedným spôsobom si plníme svoje povinnosti," uviedol Gajdoš, ktorý verí, že vojaci si v druhej pobaltskej misii zodpovedným spôsobom splnia svoje úlohy. Na otázku, či vyslanie vojakov je reakciou na anexiu Krymu Ruskom, ako to deklarovalo ministerstvo zahraničných vecí, minister obrany uviedol, že nejde o misiu namierenú voči konkrétnemu nepriateľovi, ale voči akémukoľvek nepriateľovi. V Lotyšsku pôsobia už od novembra 2017 dvaja slovenskí styční dôstojníci, ktorí pripravujú podmienky na plánované pôsobenie našich vojakov v tejto krajine. Návrh príspevku SR do eFP schválila vláda v máji minulého roka. Následne tento záväzok deklarovala slovenská delegácia na tzv. minisamite vo Varšave.


Americkému ropnému koncernu Chevron opäť stúpli zisky

Znižovanie nákladov a zotavenie cien ropy priniesli Chevronu zisk.

SAN RAMON. Znižovanie nákladov a zotavenie cien ropy priniesli americkému ropnému koncernu Chevron opäť zisk. Čistý zisk v 2. kvartáli dosiahol 1,5 miliardy USD (1,28 miliardy eur), kým v rovnakom období minulého roka vykázal stratu zhruba v rovnakej výške. Tržby medziročne vzrástli o 18 % na 34,5 miliardy USD, i keď v 1. kvartáli bol rast tržieb výraznejší. Chevron pokračuje v úsporných opatreniach. V prvej polovici roka koncern medziročne znížil prevádzkové náklady a investície o 25 %. Napriek tomu sa mu podarilo zvýšiť ťažbu ropy a zemného plynu o 10 %. Trhy tieto čísla prijali pozitívne. Hoci v mimoburzovom obchodovaní sa kurzy akcií Chevronu hýbali len veľmi zdržanlivo, pri otvorení búrz výrazne vzrástli. To však nepomohlo zvrátiť pokles o osem percent, ktorý akcie zaznamenali od začiatku tohto roka. (1 EUR = 1,1729 USD)


Pre lesný požiar v Grécku evakuovali dedinu na ostrove Eubója

NA hasenie požiaru nasadili aj päť lietadiel a dva vrtuľníky.

ATÉNY. Grécke úrady zmobilizovali viac ako sto hasičov na evakuáciu dediny po tom, ako na ostrove Eubója vypukol lesný požiar. Zástupcovia tamojších hasičov uviedli, že obec preventívne evakuovali, keďže oheň sa rýchlo šíri a zasiahol lesy aj poľnohospodárske pozemky. K 80 hasičom, ktorí bojujú s ohňom, sa pridalo aj päť lietadiel a dva vrtuľníky. Ďalších 20 hasičov je v pohotovosti. Ako dodáva agentúra AP, lesné požiare sú počas teplých a suchých letných mesiacov v Grécku časté. Vlani si požiar v oblasti Mati vyžiadal 101 mŕtvych. Množstvo ľudí sa utopilo, keď chceli pred dymom a plameňmi uniknúť po mori.


Juh a juhozápad Slovenska zasiahne ďalšia vlna horúčav

Teplota môže vystúpiť na 33 stupňov Celzia.

BRATISLAVA. Horúčavy sa vracajú. Na juhozápade i juhu stredného Slovenska môže podľa informácií meteorológov v stredu a vo štvrtok (16.8. a 17.8.) popoludní vystúpiť teplota až na 33 stupňov Celzia. Slovenský hydrometeorologický ústav (SHMÚ) vydal na oba dni a čas medzi 14.00 až 18. 00 h výstrahu pred vysokými teplotami 1. stupňa. V stredu platí pre okresy Bratislavského, Trnavského a Nitrianskeho kraja, vo štvrtok i pre južné okresy Banskobystrického kraja.


Šampiónom v časovke sa stal len devätnásťročný mladík, Slovák Cully skončil tridsiaty

Belgičan Evenepoel potvrdil vynikajúcu formu.

Časovka mužov (22,4 kilometrov): BRATISLAVA. Belgičan Remco Evenepoel sa stal víťazom individuálnej časovky mužov na 22,4 km na majstrovstvách Európy v cestnej cyklistike v holandskom Alkmaare. Stále iba 19-ročný supertalent tohto športu potvrdil vynikajúcu formu, keďže počas uplynulého víkendu ovládol Klasiku San Sebastián. Na rovinatej trati prišiel do cieľa s časom 24:55 min. Tesne za ním skončil jeho tímový kolega z Deceunincku - QuickStep Dán Kasper Asgreen, tretie miesto patrilo Talianovi Edoardovi Affinimu. Slovenský časovkársky šampión Ján Andrej Cully sa zaradil na 30. priečku, keď na víťaza stratil 2:34 min.


Hancko bude mať v klube nového trénera. Spochybnili moje schopnosti, tvrdí odchádzajúci

FLORENCIA. Stefano Pioli odstúpil z postu trénera talianskeho futbalového klubu ACF Fiorentina. "Toto rozhodnutie som urobil s ťažkým srdcom, pretože spochybnili moje odborné a predovšetkým ľudské schopnosti," uviedol podľa agentúry DPA 53-ročný kormidelník. Fiorentina, v kádri ktorej figuruje aj slovenský reprezentačný obranca Dávid Hancko, dosiahla ligové víťazstvo naposledy 17. februára na ihrisku SPAL (4:1). V tabuľke Serie A je momentálne na desiatom mieste.


Tureckí nacionalisti varujú, že kurdské referendum v Iraku môže viesť k vojne

Referendum sa má uskutočniť koncom septembra.

ANKARA. Plánované referendum o nezávislosti kurdskej autonómnej oblasti na severe Iraku by sa mohlo považovať za "dôvod pre vojnu". Vyhlásil to vo štvrtok v Turecku predseda tamojšej nacionalistickej Strany národného hnutia (MHP) Devlet Bahčeli, ktorého vyjadrenia priniesli agentúry DPA a Anadolu. "Treba si uvedomiť, že toto možné referendum je skúškou pred vytvorením Kurdistanu," povedal v narážke na štátotvorné úsilie Kurdov, ktorí tvoria v Turecku početnú menšinu. "Toto referendum je úplne v neprospech Turkménov a Turecka. Turecko by ho malo považovať za dôvod pre vojnu, ak to bude potrebné," dodal. Predmetom záujmu tureckej vlády, ktorá sa opakovane vyjadrila proti zámeru irackých Kurdov, je i ochrana práv obyvateľov turkménskej národnosti v Iraku. Referendum o nezávislosti irackého Kurdistanu sa má uskutočniť 25. septembra. V stredu navštívil tento región turecký minister zahraničných vecí Mevlüt Čavušoglu, ktorý na otázku, či môže Turecko po referende uzavrieť svoju hranicu, odpovedal slovami: "Do tohto štádia sme ešte nedospeli."


Vojenskí policajti sa v Nemecku pripravujú na operáciu Sophia

Slovensko vyčlenilo pre zahraničnú operáciu EUNAVFOR MED Sophia v Stredomorí desať príslušníkov Vojenskej polície.

BRATISLAVA. Vojenskí policajti sa v týchto dňoch pripravujú na nasadenie do zahraničnej operácie EUNAVFOR MED Sophia vo výcvikovom stredisku Eckenförd v Nemecku. Dvojmesačný špeciálny výcvik sa začal koncom januára a potrvá až do 31. marca 2017. Informovala o tom v sobotu hovorkyňa ministerstva obrany Danka Capáková. Slovensko vyčlenilo pre zahraničnú operáciu EUNAVFOR MED Sophia desať príslušníkov Vojenskej polície (VP), ktorí budú v Stredomorí pôsobiť v tzv. Boarding teame na lodi nemeckého námorníctva. Tento počet je podľa Capákovej slov pevne stanovený. Skladá sa z dvoch identických päťčlenných skupín, pričom každý príslušník má v ňom jasne definovanú úlohu. Nemecko sa podľa hovorkyne zaviazalo poskytnúť im výcvik v podmienkach morského prostredia, s ktorým nemajú slovenskí vojaci bežné skúsenosti. V priestoroch Sea Batallionu cvičia pod vedením špičkových inštruktorov. "Naši vojenskí policajti sú v rámci výcviku dôsledne pripravovaní po teoretickej aj praktickej stránke a zameriavajú sa na tímovú prácu. V náročnejšej časti si precvičujú operácie proti malým člnom a malým pirátskym lodiam, ale aj obsadenie veľkej lode. Vysoké nároky sa pritom kladú na fyzickú pripravenosť každého člena Boarding teamu," uviedol riaditeľ Vojenskej polície plukovník Michal Migát. Hlavnou úlohou operácie EUNAVFOR MED Sophia je zastavenie pašovania ľudí z afrických štátov do Európy v súvislosti s migračnou krízou a hrozbou globálneho terorizmu.


Rooney pri svojom debute v MLS pomohol D.C. United k víťazstvu, mohol aj skórovať

Angličan po rokoch opustil Premier League.

WASHINGTON. Anglický futbalista Wayne Rooney debutoval v noci na nedeľu v americkej MLS. Svojmu tímu D.C. United pomohol prihrávkou k domácemu víťazstvu nad Vancouvrom Whitecaps 3:1. Rooneyho debut bol zároveň premiérovým zápasom United na novom domácom štadióne Audi Field s kapacitou 20-tisíc divákov. Tridsaťdvaročný útočník naskočil do zápasu v 58. minúte za stavu 1:0, keď nahradil Darrena Mattocksa. "Naša hra sa po jeho príchode výrazne zlepšila," povedal tréner United Ben Olsen. Historicky najlepší strelec Anglicka stál v 69. minúte pri zrode akcie, ktorá viedla k druhému gólu United. Rooney mohol pri debute aj skórovať, no v 79. minúte kryl jeho hlavičku z piatich metrov brankár hostí Brian Rowe. Vstal som, naraňajkoval som sa a sledoval zápas Anglicka. Po krátkej prechádzke som sa naobedoval, zdriemol si a pripravil sa na zápas ako na každý iný. Už o minútu neskôr sa však predsa len zapísal do štatistík, keď prihrával Arriolovi na tretí gól domácich. "Dnes je veľký večer. Môj debut v MLS, a súčasne debut v drese D.C. United, sme okorenili víťazstvom, čo ma veľmi teší. Teraz nás čaká týždeň intenzívneho tréningu. Verím, že už budúci týždeň dostanem na ihrisku viac priestoru," povedal Rooney po úvodných 30 minútach v drese United. Aj napriek pozornosti, ktorú vyvolal jeho príchod do USA, nezmenil Rooney svoje návyky. "Počas mojej kariéry som zažil niekoľko debutov, ale moja rutina sa ani v takýchto prípadoch nemení. Vstal som, naraňajkoval som sa a sledoval zápas Anglicka. Po krátkej prechádzke som sa naobedoval, zdriemol si a pripravil sa na zápas ako na každý iný." Rooney sa k aktuálne poslednému tímu Východnej konferencie MLS pripojil po sezóne strávenej vo svojom materskom klube FC Everton. Predtým obliekal 13 sezón dres Manchestru United, s ktorým získal okrem iného päť majstrovských titulov a v sezóne 2007/2008 vyhral Ligu majstrov. Za United odohral 559 zápasov a s 253 gólmi je historicky najlepším strelcom klubu.


AKTUALIZOVANÉZávery summitu podporili okrem Poľska všetci lídri EÚ. Nesúhlasí s Tuskom

Lídri sa vyslovili za európsku budúcnosť západného Balkánu.

BRUSEL. Závery summitu Európskej rady podporili všetci lídri členských štátov okrem Poľska. Pri odchode zo summitu to potvrdila nemecká kancelárka Angela Merkelová. Daj si pozor, keď páliš mosty, pretože keď sú raz preč, už sa po nich nikdy viac nedá prejsť. Poľsko závery nepodporilo, pretože bolo proti znovuzvoleniu Donalda Tuska do funkcie predsedu Európskej rady. Poľsko naplnilo hrozbu, že v prípade zvolenia Tuska závery summitu nepodporí. Ako jediné bolo proti jeho pokračovaniu vo funkcii. Varšava vytrvala v kritike Donalda Tuska, poľského expremiéra z aktuálne opozičnej strany Občianska platforma (PO), ktorého odmietala podporiť vládna strana Právo a spravodlivosť (PiS). Lídri na summite vyslovili za európsku budúcnosť západného Balkánu. Situáciu v regióne ale označili za krehkú a hodnú pozornosti. Podporili reformné úsilie štátov v tejto oblasti. Donald Tusk na tlačovej konferencii o Balkáne povedal, že "veci sa tam vymkli spod kontroly pre dlhodobý vplyv určitých hráčov." Súčasťou záverov je modernizácia ekonomík členských štátov a rozšírenie Európskeho fondu pre strategické investície (EFSI). Hlavy vlád a štátov podporili aj zvyšovanie zamestnanosti, ekonomického rastu a konkurencieschopnosti jednotného európskeho trhu. Slovensko považuje za diplomatický úspech, že problematika dvojakej kvality potravín sa dostala do záverov a Európska komisia prijala záväzok seriózne sa touto otázkou zaoberať. Predsedovia vlád a hlavy štátov privítali podpis dohody o voľnom obchode s Kanadou (CETA) a podporili prijatie obdobných dohôd s ďalšími štátmi. Podporili prehĺbenie ekonomických vzťahov Únie s Čínou. Lídri členských štátov podporili pokračovanie obrannej a bezpečnostnej spolupráce na únijnej úrovni. V otázke vnútornej bezpečnosti sa vyslovili za pokračovanie boja proti terorizmu. Pri migrácií vyzvali na plnenie záverov prijatých na februárovom neformálnom summite na Malte. Vo štvrtok na tlačovej konferencii staronový europrezident Tusk uviedol, že napriek rozporom bude s poľskou vládou naďalej komunikovať. "Budem spolupracovať s každým členom Európskej rady a urobím všetko pre to, aby som zabránil politickej izolácii Poľska," vyhlásil. Tusk sa poďakoval za dôveru, ktorú mu udelením ďalšieho mandátu "europrezidenta" vyjadrili členské štáty. Sľúbil, že sa bude snažiť o jednotnú Európu a pri jej budovaní sa spolieha na spoluprácu so všetkými členmi Únie. Na otázku z publika, ako bude komunikovať s poľskou vládou, zaglosoval: "Po poľsky." Posolstvo venované Varšave zhrnul do krátkeho odkazu: "Daj si pozor, keď páliš mosty, pretože keď sú raz preč, už sa po nich nikdy viac nedá prejsť."


Stovky lekárov protestovali v Budapešti za lepšie pracovné podmienky

Na demonštrácii sa zúčastnili lekári z celého Rumunska.

BUKUREŠŤ. Stovky rumunských lekárov v stredu protestovali pred vládnymi budovami v hlavnom meste Bukurešť, aby tak vyjadrili svoju nespokojnosť s nedostatočným financovaním a nadmernou byrokraciou. Lekári tvrdia, že pre zlé pracovné podmienky v zdravotníckom systéme odchádzajú do zahraničia tisíce doktorov a sestričiek. Na proteste sa preto zúčastnili lekári z celého Rumunska, od severozápadného regiónu Maramureš až po župu Ialomita na juhu krajiny, pričom ventilovali svoju frustráciu zo stavu rezortu. Protestujúci niesli transparenty s nápismi "Zdravie je ignorované, podfinancované, zaťažené byrokraciou a nerešpektované". Stretli sa aj s premiérom Mihaiom Tudosem, ktorý súhlasil s tým, že lekári sú "zasypaní papiermi" a prisľúbil, že vláda sa pokúsi nájsť riešenie.


Emotívna Tour - slzy Pinota, rekordný Sagan, šialená 19. etapa

Pozrite si tohtoročnú Tour na fotografiách.

PARÍŽ. V poradí 106. edíciu Tour de France označili viacerí cyklistickí experti za jeden z najvzrušujúcejších a najnevyspytateľnejších ročníkov v histórii slávneho etapového podujatia. Prispeli k tomu nielen rekordný zisk siedmeho zelenéhodresu Slováka Petra Sagana za víťazstvo v bodovacej súťaži a prvé juhoamerické prvenstvo v prestížnych pretekoch v podaní Egana Bernala, ale aj ďalšie pútavé momenty, ktoré sa vyskytli počas trojtýždňového 3480 km dlhého dobrodružstva. Sagan bez väčších problémov obhájil zelený dres a potvrdil, že v bodovacej súťaži nemá v súčasnosti konkurenciu. V nedeľu si v Paríži obliekol už svoj siedmy a osamostatnil sa na čele historického poradia, keď o jeden triumf predstihol legendárneho Nemca Erika Zabela. Trojnásobný majster sveta k tomu pridal aj jedno etapové víťazstvo a po 106. ročníku ich má na konte dvanásť. Celkovým víťazom TdF 2019 sa stal Kolumbijčan Egan Bernal zo stajne Ineos, ktorý na tróne nahradil svojho tímového kolegu a obhajcu trofeje Gerainta Thomasa, Brit skončil druhý. Postaral sa o historicky prvý triumf juhoamerického jazdca na TdF a stal sa tretím najmladším cyklistom, ktorý vyhral najprestížnejšie etapové preteky sveta: "Je to neskutočné. Asi budem potrebovať niekoľko dní,aby som si uvedomil, čo sa stalo." Pozrite si fotografie, ktoré zachytávajú tie najdôležitejšie momenty Tour de France 2019.


Kandidátku SNS v eurovolbách povedie Paška

Správu aktualizujeme. BRATISLAVA. Lídrom kandidátky Slovenskej národnej strany vo voľbách do Európskeho parlamentu bude poslanec Národnej rady SR a bývalý europoslanec Jaroslav Paška. Uviedol to v stredu na tlačovej konferencii predseda SNS Andrej Danko. Doplnil, že Paška v období, keď bol europoslancom, "nikdy nezabudol na Slovensko". Na druhom mieste je poslanec Karol Farkašovský a tretí je Karol Konárik mladší, ktorý v minulosti pôsobil za SNS v komunálnej politike. Na štvrtom mieste kandidátky bude šéf mládeže SNS Maroš Pavlovič a na piatom mieste syn Alexandra Dubčeka, lekár Pavol Dubček. Podľa Danka SNS dlhodobo deklaruje, že podporuje Európsku úniu, ale ak tá chce prežiť, musí sa zreformovať a zamerať sa na oblasti, kde je silná. Také sú podľa neho napríklad spoločný digitálny trh alebo bezpečnosť. Zdôrazňovať tiež treba výhody členstva ako schengen alebo spoločná mena. Dobré vzťahy však podľa neho treba udržiavať aj so štátmi ako Rusko, Čína, Kanada alebo Spojené štáty. "Preto chcem kandidátku, ktorá je vyvážená," vyhlásil Danko. Voľby do Európskeho parlamentu sa budú na Slovensku konať v sobotu 25. mája. Svojím rozhodnutím zverejneným na stránke slov-lex.sk to potvrdil predseda NR SR Andrej Danko, v ktorého kompetencii je vyhlasovanie termínov volieb. Európania o svojich zástupcoch naprieč celou EÚ rozhodnú od štvrtka 23. mája do nedele 26. mája. Danko zároveň určil aj lehoty na utvorenie volebných okrskov a určenie volebných miestností do 22. februára. Zároveň určil aj lehotu na utvorenie okresných volebných komisií a okrskových volebných komisií do 1. apríla a lehotu na ich prvé zasadanie do 15. apríla. Politické strany teraz majú možnosť do 24. februára podať kandidačné listiny s návrhmi kandidátov na poslancov Európskeho parlamentu, ktorých právoplatnosť následne preverí Štátna komisia. Tohtoročné eurovoľby sprevádza neistota súvisiaca s brexitom. Ak by Spojené kráľovstvo nestihlo odísť k 29. marcu, Briti by mali nárok zvoliť si svojich poslancov Európskeho parlamentu. V tom prípade by Slováci mali 13 poslancov. Ak sa Británii podarí odísť, Slováci získajú v 705-člennom pléne o jednu stoličku viac. Slováci si svojich zástupcov, ktorí majú mandát na päť rokov, vyberú po štvrtýkrát.


Matovič a poslanci Kotlebovej strany čelia disciplinárnemu konaniu, hrozí im pokuta

Dankovi sa nepozdávali údajne rasistické výroky poslancov v pléne.

BRATISLAVA. Líder OĽaNO-NOVA Igor Matovič a poslanci za ĽSNS Stanislav Mizík a Milan Mazurek čelia od stredy disciplinárnemu konaniu. Spustenie procesu v stredu odhlasoval Mandátový a imunitný výbor Národnej rady (NR) SR na podnet predsedu NR SR Andreja Danka (SNS), ktorému sa nepozdávali údajne rasistické výroky týchto poslancov v pléne. "Výbor rozhodol, že vo všetkých troch podnetoch, ktoré boli podané, začne disciplinárne konanie. Ďalšia schôdza výboru bude o týždeň stredu (7. 12.). Všetci traja budú požiadaní, aby dali svoje stanovisko a budú pozvaní na rokovanie výboru," povedal šéf výboru Richard Raši (Smer), ktorý sám hlasoval za to, aby sa konanie začalo. Podľa jeho slov pokiaľ trojica poslancov prejaví ľútosť nad svojim konaním a ospravedlní sa, na základe Rokovacieho poriadku NR SR sa daná téma uzatvára. "Ak to neurobia, môžu byť vyzvaní, aby tak urobili nielen na výbore, ale aj v pléne. Ak odmietnu aj to, treťou fázou je udelenie pokuty až do výšky 1000 eur. To je všetko, čo výbor urobiť môže. Platí totiž výroková imunita na výroky v pléne, nie je teda možné dávať vyššie postihy. Tisíc eur je strop, pričom pokutu musí odsúhlasiť parlament," vysvetlil Raši. Matovič na margo rokovania výboru povedal, že podľa Ústavy SR má každý právo na spravodlivý proces. "Ja si kladiem otázku, že keď zo 14 členov výboru v právnej veci rozhodovalo 12 neprávnikov, lebo aj predseda výboru je lekár, tak chcem vedieť, ako sa môžem dopracovať k spravodlivému procesu? Koalícia má v tomto výbore absolútnu väčšinu, teda svojim hlasovaním môžu ako inkvizičný výbor rozhodnúť, že tento opozičný poslanec sa nám nepáči, tak ho vystavíme takémuto procesu," reagoval šéf Obyčajných. On sám je presvedčený, že cieľom Danka je hodiť ho do jedného vreca s Kotlebovcami a zastrašovať opozíciu. "To čo som povedal, tak na tom nebolo absolútne nič z hanobenia národa. Bola to obyčajná slovná metafora," zdôraznil. Matovič opäť pripomenul, že nikto v histórii samostatnej SR nemal rasistickejšie predvolebné bilbordy, ako práve SNS. Opäť ukázal fotografie dvojice z nich, ktoré mala SNS pred voľbami v roku 2010 resp. 2012. Matovič upozornil, že keď visel prvý z protirómskych bilbordov, Danko bol jediným zástupcom SNS v Ústrednej volebnej komisii. Pred voľbami v roku 2012 bol zase podpredsedom národniarov. Matovič zdôrazni,, že proti týmto bilbordom protestovali rómske aj ľudskoprávne organizácie, ale Danko ich obhajoval. "V parlamente neexistuje väčší rasista a fašista ako Danko a tento človek bude na mňa ukazovať prstom," odkázal. Na otázku, či nie je pripravený sa za svoje výroky ospravedlniť, Matovič odvetil, že mu je ľúto, ak sa jeho slová Židov dotkli. "Andrejovi Dankovi sa určite neospravedlním a určite nebudem počúvať príkazy inkvizičného výboru. Nech mi dajú pokutu, budem sa voči nej brániť. Ja som hovoril aj s predsedom Ústredného zväzu židovských náboženských obcí Igorom Rintelom a povedal mi, že v tom výroku nie je nič protižidovské, len že ho považuje za nešťastný. Ale ak máme slobodu slova, nepovedal som nič, čo by bolo hanobením národa. A to je podstatné. Andrej Danko ma obvinil z ťažkého zločinu hanobenia národa," podotkol Matovič. Dankovi sa nepozdávali Matovičove výroky, ktoré použil počas rozpravy k novele rokovacieho poriadku. Šéf parlamentu na októbrovej tlačovej konferencii pustil záznam z pléna, kde Matovič hovorí: "Je to isté, ako kebyže si v koncentračnom tábore povedia, že zahrajú si futbalový zápas Židia a dozorcovia. A zrazu tí dozorcovia povedia, že ale my sme dozorcovia, tak náš šéf koncentráku bude rozhodcom. Je to presne taká istá zvrátenosť. My ako opoziční poslanci alebo ako opozícia ťaháme v tomto mieste za kratší povraz. Tak ako Židia v koncentráku." Matovič následne upozornil, že nejde o celý záznam a Danko z neho odstrihol vety, ktoré nasledovali ďalej: "Prepáčte mi to prirovnanie, ale asi inak to nepochopíte. Tak ako Židia v koncentráku mali možno jediné právo dýchať vzduch, tak my ako opozícia máme jediné právo v tomto parlamente hovoriť. O ničom inom nerozhodujeme. Toto jediné právo nám idete zobrať." Matovič tvrdí, že jeho výroky boli klasickou slovnou metaforou, ktorá ani náznakom nehanobila Židov, ani nezľahčovala ich utrpenie. "Práve naopak. Metaforou som chcel poukázať na totalitný prístup Andreja Danka voči opozičnej menšine v Národnej rade," uviedol s tým, že dlhodobo a opakovane verejne odsudzuje spochybňovanie holokaustu poslancami ĽSNS.


Valné zhromaždenie Európskej siete súdnych rád bude tento rok v Bratislave

Od 5. do 7. júna ho bude organizovať Súdna rada.

BRATISLAVA. Pravidelné rokovanie súdnych rád z Európskej únie sa bude tento rok konať v Bratislave. Valné zhromaždenie Európskej siete súdnych rád bude v dňoch od 5. do 7. júna organizovať Súdna rada SR. Informovala o tom hovorkyňa Kancelárie Súdnej rady Veronika Müller. "Našou úlohou bude vytvoriť tomuto významnému medzinárodnému zhromaždeniu čo najlepšie materiálno-technické podmienky a prezentovať našu Súdnu radu ako nielen výborného hostiteľa, ale aj inštitúciu, ktorá má v slovenskom právnom štáte nezastupiteľnú úlohu," zdôraznila predsedníčka Súdnej rady Lenka Praženková. Zhromaždenie v Bratislave sa uskutoční po voľbách do európskych inštitúcií. Ako doplnila Müller, jeho cieľom bude tzv. Bratislavský manifest. Ten by mal ukázať Európskej únii dôležitosť a nezastupiteľnú úlohu súdnych rád a justície v právnom štáte. Okrem toho majú na ňom prezentovať aj výsledky prieskumu Európskej siete súdnych rád o nezávislosti sudcov. Ten bol iniciovaný v rámci nosného projektu Nezávislosť, zodpovednosť a kvalita justície. "Cieľom je zistiť vnímanie súdnictva samotnými sudcami a práve výsledky dôležitého prieskumu prinesie aj Valné zhromaždenie Európskej siete súdnych rád v Bratislave," ozrejmila hovorkyňa. S prípravami podujatia začala Kancelária Súdnej rady podľa jej slov už minulý rok. Zúčastnia sa ho vrcholní predstavitelia a zástupcovia súdnych rád členských štátov Európskej únie, ale aj predstavitelia súdnych správ alebo ministerstiev spravodlivosti tých členských štátov, ktoré nemajú súdnu radu. Prídu aj zástupcovia európskych inštitúcií, najmä Európskej komisie a Európskeho parlamentu či Európskej rady advokátov a právnických spoločností.


Ak by sa naplnili tvrdenia aktivistov, D1 nepomôže osempruh ani kolektory

BRATISLAVA. Ak by sa naplnili tvrdenia aktivistov, že na vstupe do Bratislavy v okolí plánovanej diaľničnej križovatky Triblavina pribudne podľa schválených územných plánov obcí v nasledujúcich rokoch až 100-tisíc nových obyvateľov, regiónu nepomôže rozšírenie diaľnice D1 na osempruh od Bratislavy až po Blatné ani s následne dobudovanými kolektormi. Upozorňujú na to odborníci z Výskumného ústavu dopravného v Žiline. Podľa generálneho riaditeľa ústavu Ľubomíra Palčáka by sa v takom prípade museli realizovať rozsiahlejšie systémové a infraštruktúrne opatrenia zamerané prevažne na verejné módy osobnej dopravy. "Vzhľadom na novú dopravnú záťaž smerujúcu z tohto územia do Bratislavy by bolo nevyhnutné prehodnotiť všetky existujúce, ako aj plánované dopravné opatrenia na úrovni mesta a bratislavského samosprávneho kraja," zdôraznil Palčák. O scenári s prírastkom 100-tisíc nových obyvateľov v okolí Bernolákova, Čiernej Vody a Slovenského a Chorvátskeho Grobu hovoria aktivisti z Občianskeho združenia Triblavina. Argumentujú tým, že práve preto je potrebné rozšíriť diaľnicu D1 podľa pôvodného zámeru na plnohodnotných šesť pruhov aj s kolektormi, čiže zbernými cestami vedúcimi pozdĺž diaľnice. Cez ne by sa na diaľnicu mali častejšie napájať obyvatelia týchto obcí. Národná diaľničná spoločnosť (NDS) však rozhodla o rozšírení diaľnice D1 na plnohodnotných osem pruhov bez pozdĺžnych kolektorov. Diaľničiari to odôvodňujú tým, že šesťpruhová diaľnica by už výhľadovo nestačila náporu áut, a preto sú potrebné štyri pruhy v jednom smere priamo v telese diaľnice. Podľa Palčáka by pôvodná koncepcia diaľnice s kolektormi nezlepšila dopravnú situáciu obyvateľov tohto regiónu, ale len rezidencií v bezprostrednej blízkosti diaľnice. "Ako kolektory je treba využiť existujúce cesty, ktoré po skapacitnení zlepšia celkovú dopravnú dostupnosť pre všetkých žijúcich v tomto území," potvrdil Palčák. Výskumný ústav sa podľa neho zapojil do tohto projektu až pri záverečnom dopravnom posudzovaní novonavrhovaného technického riešenia. Pri výpočtoch budúceho dopravného zaťaženia pritom vychádzali z Územného generelu dopravy hlavného mesta Bratislavy, ktorý bol schválený v roku 2015. Prijatý generel pritom zohľadňuje územnú a demografickú prognózu až do roku 2040 a podľa Palčáka počíta s výrazne nižším nárastom nových obyvateľov, než o akom hovoria aktivisti. V prípade, že sa však preukáže, že generel neobsahuje všetky informácie, VÚD nemá problém svoje posudzovanie prepočítať. "VÚD je pripravený na odbornú, nie politickú diskusiu so všetkými zainteresovanými, vrátane OZ Triblavina, so snahou o hľadanie najlepšieho riešenia dopravnej situácie ľudí v tomto regióne," doplnil Palčák.


Rada vlády pre vedu schválila návrh zákona o verejných výskumných inštitúciách

Návrh zákona má umožniť SAV a iným výskumným inštitúciám transformovať sa na moderné inštitúcie.

BRATISLAVA. Rada vlády pre vedu, techniku a inovácie vo štvrtok schválila návrh zákona o verejných výskumných inštitúciách. Rada vlády zároveň odporučila ministrovi školstva tento zákon predložiť na rokovanie vlády. Informoval o tom komunikačný odbor Úradu podpredsedu vlády pre investície a informatizáciu Petra Pellegriniho. Návrh zákona má umožniť Slovenskej akadémii vied (SAV), ako aj ostatným výskumným inštitúciám na Slovensku, transformovať sa na moderné verejno-výskumné inštitúcie. To by malo prispieť k ich zefektívneniu a zlepšeniu samotného výkonu. Rada zároveň uložila ministrovi školstva a predsedovi SAV predložiť do septembra legislatívny zámer nového zákona o SAV a návrh nového zákona o SAV do 31. marca budúceho roka.Transformácia SAV na modernú výskumnú inštitúciu by sa tak mohla uskutočniť v roku 2019. Návrh zákona o verejných výskumných inštitúciách už v apríli 2015 schválila legislatívna rada vlády. Samotná vláda však návrh zákona zatiaľ neprerokovala. Slovenská akadémia vied následne ešte v novembri 2015 vyhlásila, že neprijatie zákona poškodzuje postavenie vedy na Slovensku. SAV je pritom jedinou akadémiou v rámci krajín V4, ktorá nie je transformovaná na verejno-právnu formu. Predseda SAV Pavol Šajgalík uviedol, že nový zákon by okrem iného tiež umožnil rozdeľovať peniaze na základe výkonov, čo by znamenalo, že menej špičkové tímy SAV by dosiahli menšie mzdy. "V novej právnej forme hospodárenia, teda verejnej, sa peniaze, ktoré inštitúcia získava, nedelia ako teraz u nás na mzdové, kapitálové a bežné výdavky, ale sú iba jedny. Čiže riaditeľ, povedzme v ústave Akadémie vied Českej republiky, naozaj rozhoduje o tom, či získa za peniaze doktoranda, alebo si kúpi nový prístroj, alebo zvýši zamestnancom plat, alebo ich použije nejakým iným spôsobom. Čiže on má oveľa viac rozviazané ruky ako máme my dnes," uviedol v novembri 2015 Šajgalík.


Izraelskí aktivisti na najvyššom súde napadli zákon, ktorý legalizuje židovské osady

Analytici predpovedajú, že najvyšší súd zákon odmietne, keďže porušuje základné práva a má diskriminačný charakter.

JERUZALEM. Dve izraelské aktivistické skupiny napadli v stredu na najvyššom súde zákon, ktorý spätne legalizuje približne 4000 príbytkov pre židovských osadníkov na okupovanom západnom brehu rieky Jordán, aj keď boli postavené protiprávne na súkromných pozemkoch Palestínčanov. Izraelský parlament schválil zmienenú kontroverznú legislatívu v pondelok večer, čím vyvolal odsudzujúce reakcie izraelskej opozície, Palestínčanov i medzinárodného spoločenstva. Zákon môže ešte stopnúť izraelský najvyšší súd. Práve naň sa v stredu obrátili dve mimovládne izraelské organizácie presadzujúce mierové urovnanie konfliktu s Palestínčanmi - Adalah a JLAC. Analytici predpovedajú, že izraelský najvyšší súd novoprijatý zákon odmietne, keďže porušuje základné práva a má diskriminačný charakter. Ultrapravicoví politici chcú prijatím tejto právnej normy, ktorá predpokladá odškodnenie palestínskych vlastníkov pôdy, zabrániť ďalšiemu vysťahovaniu nelegálnych osád. Zákon sa zatiaľ týka 16 osád na Západnom brehu, inak nazývanom aj Predjordánsko. Generálny prokurátor Avichaj Mandelblit varoval, že nový zákon porušuje izraelskú ústavu. Vyjadril tiež obavu, že by mohol podnietiť žaloby na Izrael na Medzinárodnom trestnom súde (ICC). Vo viac ako 200 osadách v Predjordánsku a vo východnom Jeruzaleme žije približne 600-tisíc Izraelčanov. Izrael rozlišuje medzi osadami povolenými vládou a nelegálnym osídlením, ktoré je legalizované spätne zákonom. Z medzinárodného hľadiska sú ale všetky takéto osady nelegálne a predstavujú prekážku pre blízkovýchodný mierový proces.


Svetový mier je ohrozený. Zhodla sa na tom Severná Kórea s OSN

Podľa vyhlásenia OSN je potrebné urýchlene nájsť diplomatické riešenie.

NEW YORK. Napätá situácia na Kórejskom polostrove predstavuje v súčasnosti najväčšie ohrozenie mieru a bezpečnosti vo svete. Predstavitelia Organizácie Spojených národov a Severnej Kórey sa na tom zhodli po vzájomných rokovaniach, informovali v noci na nedeľu agentúry DPA a AP. Podľa vyhlásenia OSN je potrebné urýchlene nájsť diplomatické riešenie problému, ktorým je stupňujúce sa napätie medzi Severnou Kóreou a inými krajinami, konkrétne Južnou Kóreou, Spojenými štátmi a Japonskom. Hovorca Stéphane Dujarric sa tak vyjadril po tom, ako námestník generálneho tajomníka OSN pre politické záležitosti Jeffrey Feltman navštívil v tejto záležitosti Pchjongjang, kde od utorka do piatku absolvoval rokovania so severokórejským ministrom zahraničných vecí Ri Jong-hoom a s jeho námestníkom. Feltman následne zdôraznil, že Kórejská ľudovodemokratická republika (KĽDR) musí dodržiavať rezolúcie Bezpečnostnej rady OSN. Diplomatické riešenie súčasnej situácie môže podľa neho vzísť len z "úprimného dialógu", pričom je potrebné vyhnúť sa "chybným kalkuláciám". Feltman je najvyššie postaveným predstaviteľom OSN, ktorý navštívil KĽDR od roku 2012. Do Pchjongjangu vycestoval v dôsledku zvýšeného napätia vyvolaného novembrovým testom medzikontinentálnej balistickej strely, o ktorej KĽDR tvrdí, že je schopná zasiahnuť ktorékoľvek miesto na americkej pevnine.


Portugalská Madeira je rajom pre milovníkov prírody

Ukrýva v sebe svet dokonalej prírody premiešanej s mestečkami či tradičnými dedinkami.

Portugalská Madeira, vynárajúca sa z chladných vĺn Atlantického oceánu, v sebe ukrýva svet dokonalej prírody premiešanej s mestečkami či tradičnými dedinkami. Ak milujete chodenie po horách, hľadanie vodopádov, trekovanie zelenou, exotickou krajinou či potulovanie sa miestami, na konci ktorých vás čakajú zaslúžené výhľady, tak potom je pre vás Madeira malým rajom. Ostrov večnej jari a srdce Portugalska. Skombinujte Lisabon a Madeiru počas jedného výletu už od 899 €.  Bránou na ostrov Madeira je pobrežný Funchal, najväčšie mesto široko ďaleko. Leží v zátoke posiate domami medzi ktorými sa krčia kostolné veže a už tu je každému jasné, že Madeira nebude len nudnou rovinou. Hneď za mestom sa dvíhajú zelené kopce, ktoré sú len predzvesťou toho, čo tu návštevníka čaká a neminie. Madeira je totiž prírodná perla, kde nájdete skutočne všetko. Strávite tu pár dní a nebudete veriť, ako sa toľko krásy mohlo zmestiť sem na ostrov, ktorý má len 741 kilometrov štvorcových. Ak sa chcete nadýchnuť rozmanitej prírody, tak musíte lákavé uličky Funchalu opustiť a vydajte sa na cestu naprieč ostrovom. Toľko unikátnych miest ste tu pred vašim príletom určite nečakali. Ako náhle sa vydáte na trekovanie ostrovom, začnete mať pocit, akoby sa pred vami rozprestreli koberce divokej, zelenej prírody, ktorá sa pred vašimi očami predvádza. Ostré, špicaté kopce rastú do výšky, hlboké údolia oddeľujú mestečká, kde tu sa objaví rieka, vodopád či morské pobrežie a keď vám ani toto nestačí, napočítate tu po celom ostrove niekoľko desiatok vyhliadok. Ich milovníci si tu naozaj prídu na svoje, pretože sú takmer všade. Ak by ste si mali vybrať len jedno jediné miesto, tak sa vyberte na miesto zvané Balcoes na konci cestičky Vereda dos Balcoes vo vnútrozemí ostrova. Hovorí sa, že práve tu konči najobľúbenejší trek Madeiry a v momente, kedy sa ocitnete na vyhliadke, budete presne vedieť prečo. Pred očami vám hneď vyrastú najvyššie vrchy ostrova, teda Pico Ruivo a Pico do Areeiro. Hore na pahorku Pico Ruivo je dokonca najvyššie položená vyhliadka Madeiry, pretože stojíte na vrchole kopca s výškou 1861 metrov nad morom. Ak si k pohľadom na krajinu chcete okrem kopcov pridať do panorámy aj morské pobrežie, potom sa vyberte do okolia mestečka Santana na vyhliadku Rocha do Navio. Hore sa dostanete po vlastných alebo lanovkou. Ostré skaliská obrastené farbami padajú nadol do rozbúreného Atlantiku. Všimnete si tu dokonca aj vodopád, no najmä silu prírody. Najkrajšia mestská vyhliadka ostrova leží je Neves priamo nad zálivom Funchal. Oplatí sa sem prísť najmä podvečer pri západe slnka, aby ste chytili moment, kedy sa začnú zapaľovať svetlá mesta. Portugalská Madeira je prešpikovaná prírodnými zaujímavosťami, ktoré vás nenechajú len tak oddychovať na pláži. Takmer štvrtinu celého ostrova zaberá les Laurissilva (Vavrínový les), ktorý pre jeho unikátnosť zapísalo UNESCO aj na zoznam svetového dedičstva. Laurissilva je magickým miestom. Medzi jeho stromami sa vznáša hmla, pohlcuje všetko naokolo, do toho počuť šum vody, zo skaly padá vodopád a vďaka 85 percentnej vlhkosti máte pocit, že sa túlate niekde v okolí rovníka. Vďaka tomuto lesu žije aj Madeira, pretože vytvára pitnú vodu, vodu na zavlažovanie aj klímu. Jeho unikátnosť spočíva aj v tom, že v kontinentálnej Európe sa takýto druh lesu stratil ešte počas doby ľadovej. Laurissilvu pretkávajú viaceré trekové chodníčky. Vydajte sa na necelých 10 kilometrov na trasu zvanú Levada do Rei a objavte jazierka, staručké stromy a levady, teda zavlažovacie kanály pretínajúce ostrov. Zelená Madeira je doslova prešpikovaná trekovými chodníkmi či cestičkami prepletajúcimi sa prírodou. Viete si predstaviť, že ich je tu na neveľkom ostrove viac než stovka? Mnohé kopírujú levady, zavlažovacie kanály a tak budete neustále v blízkosti vody. Ako si však vybrať spomedzi toľkých možností? Jeden z najzaujímavejších, no nie najľahších je trek Vereda de Areeiro medzi dvomi z najvyšších vrchov ostrova. Pripravte si dobrú obuv a hoci to zvládnete za necelé 4 hodiny, neponáhľajte sa, vychutnajte si čaro okolia a radšej si vymedzte šesť hodín, aby ste z toho mali čo najkrajší zážitok. Budete totiž stúpať a klesať po kamenných schodoch, obdivovať panorámy skalnatých hôr. Sem tam sa ocitnete nad oblakmi (pohybujete sa vo výške okolo 1600 až 1800 mnm) a ak vyjde počasie, nebudete chcieť odísť. Pohnite sa však ďalej, pretože treky Levada das 25 Fontes alebo Levada do Risco vás vezmú ku krásnym vodopádom. Majú spoločný začiatok, neskôr sa rozdelia a obe cesty majú vlastné prekvapenie. Nádherný vodopád, pri ktorom si posedíte na konci 25 Fontes bude skutočným zadosťučinením. Ak sa radi prechádzate kopcami, kde stále cítite slanú vôňu oceánu, zamilujete si trek Vereda da Ponta de Sao Lourenco. Leží medzi miestami Baia d´Abra a Canical a meria cca 8 kilometrov. Polostrov Sao Lourenco vytvorila láva a tak kráčate medzi lávovými skalami pomedzi ktoré sa preháňa atlantický vietor. Lesy či vegetácia sa stratí a pred očami sa otvárajú výhľady na dokonalé skaly padajúce do Atlantiku. Pokojne by ste si mysleli, že stojíte niekde na Bali, pretože z týchto obrazov dýcha exotika. Spravíte svoje najkrajšie fotky z Madeiry práve tu? Príjemne unavení sa napokon vráťte do Funchalu a oddýchnite si v meste v jednom z podnikov, kde budete zase raz plánovať ako budete kráčať chodníčkami Madeiry. 11-dňový zájazd do Lisabonu a na zelený ostrov Madeira už od 899 €. V cene je spiatočná letenka, transfery, ubytovanie v 3* v Lisabone, ubytovanie v 4* na Madeire.


Vlani sa v New Yorku stalo najmenej vrážd v modernej ére

V roku 2017 v meste zaznamenali 290 vrážd.

NEW YORK. V meste New York vlani zaznamenali 290 vrážd, čo je rekordne najnižšie číslo v modernej ére. Rok 2017 priniesol tiež menej strelieb, 789, a celkovo menej trestných činov - 96 517. Počet zatknutí pritom oproti roku 2016 klesol o viac ako 30-tisíc. Dôvodom je podľa úradov skutočnosť, že policajti pracujú inteligentnejšie. Podľa polície je za poklesom trestnej činnosti ich zameranie sa na väčšie zásahy s tým, že tiež venujú väčšiu pozornosť komunitám. "New York už nie je tá násilná nočná mora, o ktorej sme kedysi čítali. Je to náš domov a my sme ochotní zaň bojovať," vyjadril sa policajný komisár James O'Neill. V roku 2016 sa v meste stalo 335 vrážd, pričom vlaňajšie číslo je najnižšie odkedy v roku 1951 začali viesť zodpovedajúce záznamy. Počet zločinov v minulom roku klesol vo väčšine kategórií s výnimkou znásilnení, tých zaregistrovali 1 446, čo je o štyri viac ako v roku 2016. V roku 2018 chcú policajti kriminalitu znížiť ešte viac.


Po Kalavskej chýbajú peniaze aj Lubyovej, bude rokovať

Lubyová potrebuje peniaze na zaplatenie členstiev v medzinárodných organizáciách.

BRATISLAVA. Rezort školstva požiada ministerstvo financií o zvýšenie rozpočtu. Dôvodom je potreba uhradenia členstiev v medzinárodných vedecko-výskumných organizáciách. Po utorkovom rokovaní s Výborom pre CERN o tom informovala ministerka školstva Martina Lubyová (nominantka SNS), viceprezident Európskej organizácie pre jadrový výskum (CERN) Branislav Sitár a pr edseda Agentúry na podporu výskumu a vývoja (APVV) Jozef Masarik. Ministerstvo financií SR v stanovisku potvrdilo, že je pripravené s rezortom školstva rokovať. Dofinancovanie má zabrániť tomu, aby Slovensko vylúčili zo Spojeného ústavu jadrových výskumov v Dubne. Rovnako bude môcť rezort uhradiť v plnej výške členstvo v CERN-e. "Rátam s tým, že do konca roka budú tieto záväzky vyrovnané," hovorí Lubyová. Ministerka priznala, že administratíva spojená s členstvom v CERN-e je náročná. "Ako ministerstvo máme 11 zmlúv s pracoviskami, ktoré sa zúčastňujú na experimentoch CERN-u, je to pomerne atypická schéma," komentovala s tým, že žiadna iná organizácia takýto systém nemá. Administratívu má preto prebrať APVV, ktorá má grantový aparát a kvalifikovaných ľudí. Zástupca CERN-u podotkol, že dôležité je, aby sa financovanie vyriešilo systémovo aj na ďalšie roky. Pripomenul, že výsledky vedcov z tejto organizácie sú prospešné aj pre ďalšie rezorty, nielen pre ministerstvo školstva. Slovenská akadémia vied spolu s najväčšími univerzitami v októbri upozornila na to, že štát si neplní svoje záväzky, ktoré vyplývajú z medzinárodných zmlúv, ako napríklad záväzky voči CERN-u.


V Poľsku sa začalo moratórium pred nedeľnými parlamentnými voľbami

Volebné miestnosti sa otvoria v nedeľu o 07:00.

VARŠAVA. Zákaz všetkých foriem volebnej kampane platí od soboty v Poľsku v súvislosti s parlamentnými voľbami, ktoré sa v tejto krajine uskutočnia v nedeľu. Moratórium bude trvať až do uzavretia volebných miestností. Podľa poľskej štátnej volebnej komisie je počas moratória zakázané vylepovať plagáty s fotografiami kandidátov, rozdávať letáky, organizovať stretnutia súvisiace s voľbami a zverejňovať výsledky prieskumov verejnej mienky. Za porušenie týchto štandardov hrozí pokuta až do milióna zlotých (232-tisíc eur). Moratórium sa vzťahuje aj na internetový priestor. V nedeľu potom bude viac ako 30 miliónov registrovaných voličov voliť 460 poslancov dolnej snemovne - Sejmu - a 100 senátorov. Volebné miestnosti sa otvoria o 07:00 h SELČ a zatvoria o 21:00 h SELČ. Podľa prieskumov by parlamentné voľby mala vyhrať vládnuca strana Právo a spravodlivosť (PiS), ale zatiaľ nie je jasné, či získa aj väčšinu potrebnú na to, aby zostavovala vládu. Informovala o tom v stredu agentúra DPA s odvolaním sa na výsledky posledných prieskumov verejnej mienky. Z nich vyplýva, že 42-48 percent z celkovo 30 miliónov zaregistrovaných voličov v Poľsku je pripravených odovzdať svoj hlas kandidátnej listine PiS na čele s premiérom Mateuszom Morawieckým. Aby mala PiS v parlamente absolútnu väčšinu, musela by vo voľbách získať najmenej 231 zo 460 poslaneckých mandátov. Prieskumy verejnej mienky prognózujú strane PiS výrazne vyšší zisk hlasov vo voľbách než najsilnejšiemu opozičnému zoskupeniu, Občianskej koalícii (KO). KO združuje okrem iných aj kresťanskodemokratickú Občiansku platformu (PO), propodnikateľskú liberálnu stranu Moderná (Nowoczesna), proeurópsku liberálnu Iniciatívu Poľska a Zelených. KO by mohla vo voľbách od voličov dostať od 26 do 28 percent hlasov.


Eurokomisia začala vyšetrovať rumunského prepravcu plynu Transgaz

EK spustila vyšetrovanie pre podozrenia, že Transgaz obmedzoval vývoz plynu do ostatných členských štátov EÚ.

BRUSEL. Rumunského prepravcu plynu Transgaz dnes začala vyšetrovať Európska komisia (EK). EK podozrieva Transgaz zo zneužívania dominantného postavenia na trhu a z obmedzovania vývozu plynu do členských štátov EÚ. "EK je odhodlaná zaistiť pre spotrebiteľov naprieč Úniou dodávky energie za prijateľné ceny. Integrovaný a konkurencieschopný spoločný európsky energetický trh je v tomto smere kľúčový. Potrebujeme preto vyšetriť, či Transgaz zneužíval dominantné postavenie izolovaním rumunského trhu s plynom a bránením jeho integrácii do spoločného európskeho trhu," uviedla eurokomisárka pre hospodársku súťaž Margrethe Vestagerová. EK spustila vyšetrovanie pre podozrenia, že Transgaz obmedzoval vývoz plynu do ostatných členských štátov EÚ cez poplatky za prepojenie sietí, nedostatočné investovanie do infraštruktúry na prepojenie plynovodov a nepodložené zámienky na meškanie dodávok plynu do zahraničia. Ak by sa potvrdili podozrenia, znamenalo by to, že rumunský prepravca plynu konal v rozpore s pravidlami EÚ o hospodárskej súťaži. Uvedené konanie by totiž zvyšovalo ceny plynu a bolo v rozpore s budovaním Energetickej únie. EK sa rozhodla začať vyšetrovania na základe zistení z vlaňajšej inšpekcie v Rumunsku. To je tretím najväčším producentom zemného plynu v EÚ. Rumunsko má veľké zásoby zemného plynu a objavilo ďalšie ložiská v Čiernom mori. Transgaz je jediným rumunským prepravcom plynu.


Spojené štáty vyvíjajú drony schopné lietať popri stíhačkách

WASHINGTON. Spojené štáty vyvíjajú drony, ktoré budú schopné lietať popri stíhačkách F-16 a F-35 a sprevádzať ich v boji. Informoval o tom vo štvrtok denník Washington Post s tým, že USA drony predstavia na budúci týždeň na leteckej šou v Paríži. Drony vyvíja kalifornská spoločnosť Kratos a projekt financuje ministerstvo obrany. Kratos pracuje na dvoch typoch takýchto okrídlených robotov a uskutočnil už aj prvé testovacie lety. Ďalšie sú naplánované nad kalifornskou púšťou na júl a druhú polovicu roka. Drony majú byť schopné vďaka systému umelej inteligencie sledovať a aj kopírovať pohyb stíhačky. Pilot stíhačky bude môcť dron monitorovať na obrazovke vo svojej kabíne. Projekt na výskum autonómnych, vysokorýchlostných dronov má rozpočet 12,6 milióna dolárov a jeho cieľom je ďalej skúmať úlohu robotiky vo vojnách budúcnosti. "Vďaka použitiu robotických systémov na posilnenie človekom ovládaných lietadiel by teoreticky mohol byť boj vo vzduchu bezpečnejší. Autonómne lietadlo môže byť napríklad vyslané vopred, aby ako prvé absorbovalo útok nepriateľa. Takéto lietadlá sú tiež lacnejšie. Opakovane použiteľné drony stoja od dvoch do troch miliónov dolárov," napísal Washington Post. Pre porovnanie, stíhačka F-16A/B stojí približne 46 miliónov dolárov. Nové drony majú byť krokom vpred od bezpilotných lietadiel Predator a Reaper, ktoré Spojené štáty už niekoľko rokov používajú na sledovanie a cielené útoky v Iraku, Afganistane a Pakistane. "Nové systémy sú schopné uskutočniť misie úplne samostatne," uviedol predstaviteľ Kratosu Steven Fenley. Drony budú tiež oveľa rýchlejšie. Kým Predator má podľa webovej stránky amerických leteckých síl rýchlosť do 217 kilometrov za hodinu, nový dron má byť schopný udržať rýchlosť so stíhačkou. Napríklad F-16 dosahuje rýchlosť vyše 2400 kilometrov za hodinu. Washington Post pripomenul, že americké námorníctvo skúma aj možnosti autonómnych ponoriek, ktoré by mohli prehľadávať morské dno a vyhľadávať míny.


Vrtuľníkom, ktorý padol, lietal aj Fico

Pád policajného stroja

Čo hovorí pilot?

Havaroval Bell 429

Boli to skúsení ľudia

Kupujeme ďalšie

Lietal ním aj Fico

Kondolencie

Chronológia

Druhá helikoptéra typu Bell 429 z letky ministerstva vnútra až do odvolania lietať nebude.

BRATISLAVA. Príčina pádu vrtuľníka, pri ktorom v stredu popoludní zahynuli dvaja zo štyroch členov posádky, stále nie je známa. Viac o nehode by mohli zistiť experti zo záznamov čiernych skriniek. Helikoptéra typu Bell 429 patrí podľa odborníkov medzi najspoľahlivejšie vo svojej kategórii, ale okrem chyby pilota sa zatiaľ nedá vylúčiť ani technická porucha. Strojom, ktorý sa pri Prešove zrútil, lietal aj premiér Robert Fico zo Smeru. Využil ho napríklad 7. marca, keď sa potreboval dostať na oslavy MDŽ v Žiline, ktoré organizovala jeho strana. Vrtuľníkom letky ministerstva vnútra letel napríklad aj minulý rok v auguste na výjazdové rokovanie vlády v Sobranciach. Na otázku, či bude premiér po stredajšej tragédii naďalej využívať vládne helikoptéry, Úrad vlády do uzávierky vydania neodpovedal. Na začiatku májovej schôdze parlamentu Peter Pčolinský zo Sme rodina navrhol, aby minister vnútra predložil správu, ako využívajú vrtuľníky členovia vlády. Reagoval tak na kritiku Smeru a SNS, že prezident Andreja Kisku príliš využíva vládne lietadlá na súkromné cesty do Popradu. Parlament však Pčolinského návrh zamietol. Príčiny leteckého nešťastia by mala čoskoro začať vyšetrovať komisia zložená zo zástupcov ministerstva vnútra, ministerstva obrany, dopravného úradu a spoločnosti Bell. „Bude sa zaoberať záznamovými zariadeniami z vrtuľníka, ako aj výpoveďami svedkov,“ povedal hovorca ministerstva vnútra Petar Lazarov. Kedy by mohli byť známe prvé výsledky, nevedel odhadnúť. Chyba pilota s najväčšou pravdepodobnosťou príčinou pádu nebude, myslí si Jaroslav Pajdlhauser, riaditeľ spoločnosti EHC Service, ktorá poskytuje špeciálne letecké práce vrtuľníkmi, ale aj výcvik ich pilotov. „Mohlo sa stať to, že vrtuľník sa dostal do takzvaného vírového prstenca,“ odhaduje situáciu Pajdlhauser. Vírový prstenec znamená, že listy rotora stratia vztlak, stroj sa nemá o čo „oprieť“, aby sa udržal vo vzduchu, a začne rýchlo klesať. Nebezpečenstvo hrozí najmä v okamihoch, keď vrtuľník visí na jednom mieste. Opísané miesta sa vytvárajú najmä pod helikoptérou. Ak teda pilot klesne príliš rýchlo, hrozí mu, že začne nekontrolovateľne padať. „Môže to spôsobiť aj poryv vetra alebo stúpavý prúd vzduchu,“ hovorí Pajdlhauser. Na základe fotografií z miesta nešťastia odhaduje, že pilot sa do poslednej chvíle snažil tragédii zabrániť. „Vírový prstenec sa dá vyriešiť len tak, že nasmeruje stroj dolu, čo urýchli pád. Je to jediná šanca, ako sa môže rotor chytiť, aby zabral naplno a začal vznikať vztlak,“ vysvetľuje Pajdlhauser. Havarovaná helikoptéra narazila prednou časťou do zeme. Keďže padala z výšky asi sto metrov, je pravdepodobné, že pilot už nemal dosť času na to, aby vrtuľník udržal vo vzduchu. Letka ministerstva vnútra mala sedem pilotov. Na palube helikoptéry, ktorá sa zrútila, boli dvaja, jeden ju ovládal a jeden robil operátora techniky. Obaja boli pomerne skúsení letci, pilot má nalietaných 3100 letových hodín a za sebou viac ako 10-tisíc letov. Operátor má nalietaných viac ako 6000 letových hodín a takmer 12-tisíc letov. Obaja zostávajú v nemocnici, ich zranenia sú veľmi vážne, ale mali by byť mimo ohrozenia života. Druhý stroj typu Bell 429, ktorý letka ministerstva má, zostane až do odvolania mimo prevádzky. Vládna flotila môže využívať jediný vrtuľník typu Mi-171, sovietskeho pôvodu. Druhý, ktorý je ešte v službe, je na generálnej oprave.


Marček tvrdí, že vraždu Kuciaka si mal objednať cudzinec

Vraždu si mal podľa Marčeka objednať Rus.

BRATISLAVA. Miroslav Marček, údajný vrah novinára Jána Kuciaka a Martiny Kušnírovej, polícii povedal, pre koho vraždu vykonal a aké informácie mal o samotnom Kuciakovi. Ako ďalej napísal portál TV JOJ noviny.sk, podľa informácií televízie Miroslav Marček vedel, že má zavraždiť novinára a že objednávka prišla od cudzinca. "Z jeho výpovede, ktorú vyšetrovateľom nadiktoval 11. apríla 2019 vyplýva, že sa o cieľ vraždy bližšie nezaujímali. Pracovali s materiálom, ktorý dostali od sprostredkovateľa vraždy Zoltána Andruskóa," uvádza portál. Noviny.sk ďalej pripomínajú, že Miroslav Marček sa rozhodol priznať, že je strelcom on a polícii opísal, ako mu po zabúchaní na dvere Ján Kuciak otvoril. "Jána podľa jeho tvrdení okamžite strelil do hrude asi z 30-centimetrovej vzdialenosti. Následne vystrelil na Martinu. Vraj predpokladal, že v tom okamihu bude v inej časti domu a keďže nebola, stala sa nežiaducim svedkom," napísal portál. Strelec tiež údajne polícii uviedol, čo o novinárovi vedeli, keď od sprostredkovateľa zobrali objednávku na vraždu. "Vraj cieľ vraždy - tak označil Jána Kuciaka, mal byť nepohodlný novinár, ktorý prekážal rusky hovoriacemu mužovi," uvádza portál. Zároveň cituje výpoveď Miroslava Marčeka, podľa ktorej "Zoltán Andruskó sa vyjadril, že tá objednávka je pre nejakého jeho známeho, Rusa, ktorý hovorí slabo po slovensky. Spomínal, že ten pán je novinár a že píše nejaké veci, čo sa niekomu nepáčia. Aké a o čom, to neviem". Z výpovede Miroslava Marčeka je podľa portálu zjavné, že sa s bratrancom Tomášom Szabom, jeho údajným pomocníkom pri vražde, o pozadie objednávky nezaujímali. "Miroslav Marček ako bývalý vojak k zadaniu pristupoval zrejme ako žoldnier. Strelec vyšetrovateľom približne takto odpovedal na otázku, či si o novinárovi chceli pred vraždou zistiť nejaké podrobnosti: "Nie. Vedel, že sa volá Kuciak, ale Zoltán Andruskó mi povedal, že to nie je jeho pravé meno. Preto som si to meno nevyhľadal," povedal podľa portálu noviny.sk.


Newyorský guvernér chce zakázať príchute do elektronických cigariet

Príchute sú podľa guvernéra zamerané na mladých ľudí.

NEW YORK. Guvernér amerického štátu New York, Andrew Cuomo, v nedeľu oznámil, že vydal usmernenie pre miestnych zdravotníckych predstaviteľov, aby zakázali predaj príchutí do elektronických cigariet. Zdôvodnil to rizikom, že takýto tovar môže spôsobovať závislosť mladých ľudí od nikotínu, informovala tlačová agentúra AP. Zákazom predaja sa má v nadchádzajúcich dňoch zaoberať newyorská štátna Rada verejného zdravotníctva a zdravotného plánovania, ktorá má právomoc vydávať príslušné nariadenia. Cuomo ostro kritizoval predaj príchutí do elektronických cigariet, ako sú žuvačka a cukrová vata. Podľa neho sú totiž "očividne cielené" práve na mladých ľudí. Na tabakové či mentolové príchute sa ohlásený zákaz nemá vzťahovať. Cuomo podpísal tento rok legislatívu, ktorá zvyšuje v štáte New York vek, od ktorého je dovolené fajčiť, na 21 rokov. Americký prezident Donald Trump iba pred niekoľkými dňami uviedol, že jeho administratíva navrhne zákaz predaja tisícov príchutí používaných pri výrobe elektronických cigariet. Urobil tak v čase, keď v Spojených štátoch zomrelo už šesť ľudí na pľúcne ochorenie pravdepodobne zapríčinené tzv. vapovaním.


Britská kráľovná udelila mimoriadne vyznamenanie spisovateľke Atwoodovej

Kanadská spisovateľka len nedávno získala už po druhý raz prestížnu Bookerovu cenu.

LONDÝN. Kanadskej spisovateľke a poetke Margaret Atwoodovej, ktorá len nedávno získala už po druhý raz prestížnu britskú literárnu Bookerovu cenu, prejavila v piatok mimoriadnu poctu aj britská kráľovná Alžbeta II. Na ceremónii vo Windsorskom zámku jej totiž za literárnu činnosť udelila Rad spoločníkov cti, informovala agentúra AP. Atwoodová povedala, že stretnutie s kráľovnou ju "trochu dojalo". Alžbeta II. je podľa nej "inšpiráciou pre všetkých" v tom, aký má aj vo svojom vysokom veku nabitý rozvrh a koľko toho zvláda, napísala britská agentúra PA. Rad spoločníkov cti udeľuje britská kráľovná občanom krajín Commonwealthu za zásluhy v oblasti umenia, literatúry, vedy, politiky a priemyslu. Toto vyznamenanie dosiaľ získali vrátane Atwoodovej len traja Kanaďania. Takýto rad môže mať len 65 ľudí, pričom Atwoodová je v súčasnosti jeho 62. držiteľkou, informuje britský denník Daily Mail. Atwoodová pred desiatimi dňami získala spoločne s britskou spisovateľkou s nigérijským pôvodom Bernardine Evaristovou tohtoročnú britskú Bookerovu cenu. Porota ceny zjavne obišla pravidlá, podľa ktorých by mal cenu dostať len jeden človek. Atwoodová toto ocenenie získala za román The Testaments (pozn. TASR - v slovenčine vyjde ako Testamenty v roku 2020). Ide o pokračovanie jej známeho románu Príbehu služobníčky, ktorý sa dočkal filmového aj populárneho seriálového spracovania. Kanadská spisovateľka rovnakú cenu dostala prvýkrát už v roku 2000 za román The Blind Assassin (Slepý atentátnik). Okrem Bookerovej ceny je laureátkou aj mnohých ďalších francúzskych, amerických či kanadských literárnych ocenení.


Frontex zaznamenal vo februári takmer 11-tisíc nelegálnych migrantov

Väčšina prípadov sa týkala trasy vedúcej cez strednú časť Stredomoria do Talianska.

RÍM. Európska pohraničná agentúra Frontex zaznamenala vo februári na troch hlavných migračných trasách vedúcich do Európskej únie dovedna asi 10.900 prípadov nelegálneho prekročenia hraníc. Veľká väčšina prípadov (9000) sa týkala trasy vedúcej cez strednú časť Stredomoria do Talianska. Zvyšok predstavovali migranti, ktorí prišli na grécke ostrovy a do západobalkánskych krajín. Oproti januáru išlo o 46-percentný nárast, k čomu prispel najmä zvýšený prílev migrantov z Bangladéša do Talianska. Bangladéšania pritom často prichádzajú s pracovnými vízami do líbyjského Tripolisu, kde následne zaplatia prevádzačom, aby sa dostali do Európy. Do Talianska prišlo vo februári aj veľké množstvo Guinejčanov, uvádza sa v stredajšej správe Frontexu.


Dopyt ľudí žijúcich v satelitoch okolo Bratislavy po verejnej doprave rastie

Zo začiatku ľudia počítali s tým, že budú jazdiť autami, alebo si mysleli, že budú tráviť viac času v satelitoch, hovorí Sádovský.

BRATISLAVA. Dopyt ľudí žijúcich v satelitných mestečkách v okolí hlavného mesta po prímestskej autobusovej doprave rastie. Často totiž podľa generálneho riaditeľa autobusového dopravcu Slovak Lines Petra Sádovského vznikli takéto satelity práve bez obslužnosti verejnou dopravou. "Zo začiatku ľudia počítali s tým, že budú jazdiť autami, alebo si mysleli, že budú tráviť viac času v satelitoch," opísal. Nakoniec však podľa neho zisťujú, že chcú častejšie cestovať do Bratislavy. A obzvlášť, keď si založia rodinu a deti potrebujú chodiť do škôl či na rôzne krúžky. Vtedy podľa neho cítia intenzívnejšie potrebu využívania hromadnej dopravy, pretože to nevedia zvládnuť autom. "K tomuto sa bude treba postaviť v blízkej budúcnosti, aj my, aj samosprávny kraj, možno komplexne a nanovo," avizoval Sádovský. Prímestská autobusová doprava je totiž dotovaná práve z financií samosprávnych krajov. Aj z prieskumu, ktorý uskutočnila pre dopravcu agentúra Focus na vzorke 1200 respondentov, vyplynulo, že ako relatívne najslabšie vnímajú cestujúci pokrytie jednotlivých úsekov dňa spojmi. Zároveň tu však zaznamenali aj najvýraznejšie zlepšenie od roku 2012. Sádovský avizoval, že poznatky z prieskumu chce dopravca využiť aj pri tvorbe cestovného poriadku na rok 2017. Ten sa mení pravidelne v decembri a diskusia o ňom začína s krajmi prebiehať približne tri mesiace predtým. "Určite budeme aj s týmto pracovať, aby sme preverili, kde je možné spoje zahustiť," doplnil. Čo sa týka spokojnosti cestujúcich so službami dopravcu, spoločnosť si oproti predošlému prieskumu z roku 2012 polepšila. V najnovšom prieskume získala známku 1,5, predtým to bolo 1,8. Ľudia sú najviac spokojní so správaním vodiča, s bezpečnosťou prepravy či s vonkajším vzhľadom vodiča. Napríklad v otázke prestupovania na jednotlivé spoje sú podľa prieskumu ľudia ochotní prestupovať vtedy, pokiaľ im to zrýchli cestu do práce či do školy. "Až 70 % cestujúcich by očakávalo, že im prestup ušetrí viac ako 10 minút cestovného času," vyčíslil Sádovský. Dopravca v roku 2016 prepravil v prímestskej doprave približne 12 miliónov cestujúcich. Je to zhruba rovnaký počet ako rok predtým. Spoločnosti sa tak podľa jej šéfa podarilo zvrátiť trend poklesu počtu cestujúcich, ktorý je viditeľný posledných 27 rokov. Spôsobený je predovšetkým tým, že rastie kúpna sila obyvateľstva a čoraz viac ľudí si kupuje autá. "My sme prvýkrát po tejto dlhoročnej tendencii zaznamenali ten istý stav ako rok predtým, čo zdôvodňujeme predovšetkým integrovanou dopravou," vysvetlil. Práve integrovanú dopravu preto vníma ako cestu vpred. Dôležitá je však podľa neho do budúcnosti napríklad elektronizácia kúpy lístkov či poskytovania informácií o lístkoch a spojoch. "Bez toho sa dnes nepohneme," upozornil. Cestujúcemu treba podľa neho zjednodušiť prístup k cestovaniu - k vyhľadaniu spoja, kúpe lístka či jeho elektronickému prenosu.


Briti pozastavili prevzatie zbrojnej firmy Cobham Američanmi

Posúdia, či to neovplyvňuje národnú bezpečnosť.

LONDÝN. Britská vláda zastavila akvizíciu spoločnosti Cobham americkou private equity spoločnosťou Advent International, aby posúdila, či to neovplyvňuje národnú bezpečnosť. Firma Cobham je známa technológiou umožňujúcou dopĺňať palivo lietadlám vo vzduchu a okrem toho vyrába elektroniku pre zbraňové systémy a telekomunikačné zariadenia pre vojenské vozidlá. Ministerka pre podnikanie, energetiku a priemyselnú stratégiu Andrea Leadsomová v stredu uviedla, že úrad na ochranu hospodárskej súťaže preskúma bezpečnostné dôsledky predaja firmy Cobham.Leadsomová ďalej oznámila, že britský úrad pre hospodársku súťaž a trhy (CMA) jej má do 29. októbra predložiť správu o vplyve akvizície za 4 mld. libier (GBP), ktorú tento týždeň schválili akcionári spoločnosti Cobham. Ministerka dodala, že vláda chce "podporovať inovácie v súkromnom sektore a zároveň chrániť verejný záujem". Cobham zamestnáva približne 10 tis. ľudí, z toho 1 700 vo Veľkej Británii.


Kiska navštívil Slovinsko. V oblasti cestovného ruchu sa máme čo učiť, hovorí

Prezident vystúpi aj na slovensko-slovinskom podnikateľskom fóre.

ĽUBĽANA. Slovensko a Slovinsko sú krajiny, ktoré majú k sebe blízko či už rozlohou, počtom obyvateľov a obe majú tiež nádhernú prírodu. Slovensku však možno trochu chýba more, ktoré Slovinsko má. Skonštatoval to v pondelok v Ľubľane prezident Andrej Kiska počas oficiálnej návštevy Slovinska. Možno preto je podľa neho rozdielny pomer medzi slovenskými turistami, ktorí odchádzajú do Slovinska a slovinskými, čo prichádzajú na Slovensko. "Máme sa od vás v tomto smere čo učiť," dodal Kiska na tlačovej konferencii po rokovaní so slovinským prezidentom Borutom Pahorom. V Slovinsku totiž dosahuje cestovný ruch 12 % hrubého domáceho produktu (HDP), na Slovensku je to len niečo viac ako 2 %. "A pritom má Slovensko nádhernú krajinu," zhodnotil prezident. Pre krajiny takýchto rozlôh je však podľa hlavy štátu dôležité vymieňať si najlepšie skúsenosti a pochopiť, čo sa dá z tej druhej krajiny naučiť. "Byť malou krajinou je aj výhodou, veľa zmien sa dá uskutočniť veľmi rýchlo. Len musíme byť otvorení, pozerať sa a byť ochotní veci meniť," uviedol Kiska. Súčasťou slovenskej delegácie, ktorá sa nachádza v Slovinsku, sú aj podnikatelia. Prezident preto verí, že naberú nové skúsenosti. Vzťahy medzi obidvoma krajinami označil Kiska za absolútne bezproblémové a priateľské. Oba štáty sú v EÚ, v NATO a majú rovnakú menu euro. Podobne aj slovinský prezident Pahor označil politickú spoluprácu krajín za vzornú. Vyzdvihol, že slovenský prezident bol prvým zahraničným štátnikom, ktorý položil veniec k Pamätníku obetiam všetkých vojen. "Je to historický deň," konštatoval Pahor. Pre Kisku to bola podľa jeho slov veľká česť, že si mohol ako prvý prezident uctiť obete všetkých vojen pri tomto novootvorenom pamätníku. Doplnil, že Slovensku takýto podobný pamätník chýba a je možno načase diskutovať o ňom. Vo vzájomnej diskusii sa obaja prezidenti venovali aj niektorým problémom, ktoré majú krajiny spoločné. Napríklad v rovnaký deň podali demisie premiéri oboch krajín. Slovensko však už má novú vládu a Slovinsko čakajú voľby. Obe krajiny zároveň deklarovali, že chcú byť v centre Európskej únie (EÚ). Kiska tiež upozornil, že v oboch štátoch zaznieva silná ruská propaganda. "Cez rôzne typy kanálov sa Rusi snažia našu EÚ rozdeliť," uviedol slovenský prezident. Rusko totiž podľa jeho slov nechce silnú EÚ, chce ju rozdrobiť na malé krajiny, v ktorých môže silnejšie využívať svoj vplyv. Prezidenti sa zároveň zhodli aj v postoji, že EÚ by mala byť otvorená v prijímaní nových krajín. Prezident Kiska vystúpi v rámci návštevy Slovinska aj na slovensko-slovinskom podnikateľskom fóre. Do vlasti by sa mala hlava štátu vrátiť v pondelok vo večerných hodinách.


V Nepále sa po dvadsiatich rokoch konajú komunálne voľby

Komunálne voľby sa v Nepále nekonali od roku 1997.

KÁTHMANDU. V Nepále sa v nedeľu konajú prvé komunálne voľby za uplynulých 20 rokov. Volebné miestnosti v metropole Káthmandu a ďalších obvodoch troch nepálskych provincií sa otvorili o 07.00 h miestneho času (03.15 h SELČ). Voliči v hlasovaní rozhodnú o nových starostoch, ich zástupcoch a poslancoch miestnych zastupiteľstiev, informovala agentúra DPA. V prvom kole volieb sa o 13.556 volených funkcií uchádza 50.000 kandidátov. Druhé, rozhodujúce kolo volieb sa bude konať 14. júna. V Nepále je 15 miliónov oprávnených voličov. O bezpečnosť počas volieb sa starajú tisíce príslušníkov nepálskych poriadkových síl, ktorí hliadkujú pred volebnými miestnosťami a na uliciach. Komunálne voľby sa v Nepále nekonali od roku 1997 v dôsledku desať rokov trvajúceho maoistického povstania, ktoré sa skončilo v roku 2006, ako aj z dôvodu zdĺhavého mierového procesu, ktorý po ňom nasledoval. Konanie komunálnych volieb umožnilo až prijatie ústavy v roku 2015.


Cvrčkovia ako biznis plán. Česi chcú Európanov naučiť jesť hmyz

Ľudia si za dva týždne objednali cez štyri tisíc tyčiniek za takmer 300-tisíc českých korún, teda za 11-tisíc eur.

PRAHA, BRATISLAVA. Mladí Česi, ktorí si založili start-up, chcú západný svet naučiť, aby jedol hmyz. Prvým krokom k tomu majú byť proteínové tyčinky z pomletých cvrčkov. Informáciu priniesol český web idnes.cz.  Ako doplnil, nápad už zaujal na medzinárodnom crowfoundingovom webe Kickstarter, kde si za dva týždne ľudia objednali cez štyri tisíc tyčiniek za takmer 300-tisíc českých korún, teda za 11-tisíc eur.  V máji roku 2013 vydala agentúra OSN Organizácia pre výživu a poľnohospodárstvo knihu s názvom Jedlý hmyz. Jej poslaním bolo krajinám západného sveta predstaviť možnosť zaradiť do svojho jedálneho lístka mravcov, húsenice či chrobáky. Publikácia argumentuje tým, že pre približne štvrtinu sveta ide o normálny krok alebo, že jedlé druhy hmyzu obsahujú dôležité živiny.  Podľa knihy hlavná výhoda je tá, že v porovnaní s chovom bežných hospodárskych zvierat je získavanie a spracovanie hmyzu v prepočte na rovnaké množstvo bielkovin a iných živín omnoho menej náročná na životné prostredie.  Ako pripomenul web idnes.cz, nová publikácia zaujala Daniela Vacha a Radka Hušku. Po zistení všetkých potrebných informácií sa rozhodli, že pod značkou Sens začnú vyrábať potraviny z hmyzu a pokúsia sa motivovať ľudí, aby hmyz začali jesť.  Prvým krokom majú byť cvrčkovia a doplnky stravy, teda energetické a proteínové tyčinky.


Macedónsko-grécky spor o názov je možno vyriešený, tvrdí premiér Zaev

Spor medzi krajinami pretrváva od rozpadu bývalej Juhoslávie.

SOFIA. Dlhoročný macedónsko-grécky spor o názov postjuhoslovanskej republiky sa podľa informácií macedónskeho premiéra Zorana Zaeva po štvrtkovom stretnutí s predsedom gréckej vlády Alexisom Tsiprasom počas summitu Európskej únie v Sofii možno podarilo vyriešiť. Podľa Zaeva jestvuje variant, ktorý je prijateľný pre obe strany. Každá z nich však teraz musí prekonzultovať doma, či je táto možnosť realizovateľná v praxi. "V takom prípade by sme pravdepodobne mali riešenie," dodal predseda macedónskej vlády. Spor medzi Macedónskom a Gréckom pretrváva od rozpadu bývalej Juhoslávie. Grécko nesúhlasí s názvom Macedónsko (Makedonija), pretože sa zhoduje s názvom severogréckeho regiónu (Makedoniá). Atény to dávajú do súvislosti s možnými územnými nárokmi zo strany Skopje. Vyriešenie sporu je podmienkou prípadného vstupu Macedónska do Severoatlantickej aliancie či Európskej únie. Macedónsko využíva dočasne - kým sa spor úplne nevyrieši - so súhlasom gréckej strany názov Bývalá juhoslovanská republika Macedónsko (FYROM), pod ktorým túto krajinu v roku 1993 prijali aj do Organizácie Spojených národov. Nemecká spolková kancelárka Angela Merkelová hovorila v Sofii iba o pokroku pri úsilí vyriešiť spor. Obe krajiny jasne dali najavo, že ešte nie sú v cieli. "Bolo by veľmi žiaduce, aby sa sporná otázka názvu vyriešila, pretože práve pre Macedónsko od toho závisí veľmi mnoho," uviedla podľa tlačovej agentúry DPA šéfka nemeckej spolkovej vlády.


V Číne sprístupnili najvyšší most sveta, stojí pol kilometra nad zemou

PEKING. Údajne najvyšší most na svete otvorili vo štvrtok v juhozápadnej Číne. Most Pej-pchan-ťiang sa týči nad hlbokou roklinou v hornatej oblasti provincie Kuej-čou, pričom dosahuje výšku 565 metrov, informoval na svojej webovej stránke čínsky Ľudový denník. Jeho výstavba podľa televíznej stanice CCTV stála 1,023 miliardy jüanov (vyše 140 miliónov eur) a trvala tri roky. Posledné časti spojili 10. septembra. Štvorprúdový, 1340 metrov dlhý most spája dve najodľahlejšie čínske provincie - Jün-nan a Kuej-čou. Je súčasťou 2405-kilometrovej národnej diaľnice spájajúcej veľkomesto Chang-čou v južnej Číne s mestom Žuej-li na čínsko-mjanmarskej hranici. Pomenovali ho po rieke Pej-pchan, ktorej údolie prekonáva. Celková výška novootvoreného mosta dosahuje takmer dvojnásobok 95-poschodového vežiaku Shard v Londýne. Spolu s ním sa desať najvyšších dokončených mostov nachádza v Číne. Tlačová agentúra Sinchua uviedla, že sedem z nich stojí práve v provincii Kuej-čou.


Sýrske vládne sily majú pod kontrolou už dve tretiny východnej časti Aleppa

Sýrska armáda sa teraz pokúša zmocniť štvrte aš-Šaár, pričom do bojov nasadila ťažké delostrelectvo a vojenské letectvo.

BEJRÚT. Sýrske vládne jednotky a ich spojenci pokračujú v prenikaní do povstalcami ovládaných štvrtí vo východnej časti severosýrskeho mesta Aleppo. V noci na pondelok dostali pod kontrolu ďalšiu štvrť, informovalo Sýrske pozorovateľské centrum pre ľudské práva (SOHR). Riaditeľ SOHR Rámí Abdal Rahmán uviedol, že vládne sily teraz ovládajú dve tretiny východnej časti Aleppa. Podľa SOHR sa sýrska armáda teraz pokúša zmocniť štvrte aš-Šaár, pričom do bojov nasadila ťažké delostrelectvo a vojenské letectvo. Táto - kedysi prominentná - štvrť je od začiatku vládnej ofenzívy prakticky denne terčom náletov a momentálne je obkľúčená vládnymi silami. Podľa miestnych aktivistov zostávajúci obyvatelia štvrte ušli do iných častí Aleppa ovládaných ešte stále protivládnymi povstalcami. Za posledných desať dní sa vládnym silám na východe Aleppa podarilo dosiahnuť významné úspechy pri útokoch na oblasti ovládané povstalcami, ktorí sú oslabení piatimi mesiacmi blokády a rokmi ostreľovania a náletov zo strany vládnych síl. Sýrska vládna armáda za podpory spojencov, vrátane irackých vojakov a príslušníkov libanonského hnutia Hizballáh, má po posledných územných ziskoch v Aleppe veľmi blízko k tomu, aby úplne ovládla toto druhé najväčšie mesto Sýrie. Podľa vládnej agentúry SANA nad povstaleckými štvrťami prelietavajú vládne vrtuľníky a zhadzujú letáky s výzvou, aby povstalci zložili zbrane. Podľa bilancie SOHR si boje o východ Aleppa za posledných dvadsať dní vyžiadali životy najmenej 311 civilistov, z toho 42 detí. Zo svojich domovov ušlo od 50- do 250-tisíc ľudí, tvrdí SOHR. Zo štvrtí ovládaných vládnymi jednotkami má SOHR informácie o sedemdesiatich obetiach, ktoré prišli o život pri ostreľovaní povstaleckými oddielmi. Ako informovala televízia France24, v situácii, keď je východ Aleppa vystavený sústredenému ostreľovaniu a náletom a niet tam prakticky žiadnych zásob potravín, bude v pondelok Bezpečnostná rada OSN hlasovať o návrhu rezolúcie na vyhlásenie najmenej sedemdňového humanitárneho prímeria. Predkladateľmi návrhu rezolúcie sú Egypt, Nový Zéland a Španielsko, ktoré o ňom vyjednávali s Ruskom. Napriek ústupkom, ktoré predkladatelia urobili, nie je isté, či Rusko rezolúciu podporí. Dobytie povstalcami ovládaných oblastí v Aleppe vládnymi silami by bolo pre režim prezidenta Bašára Asada najvýznamnejším víťazstvom od začiatku ozbrojeného konfliktu. Ten si vyžiadal už vyše 300-tisíc obetí na životoch a prinútil polovicu sýrskeho obyvateľstva, aby pred bojmi ušla zo svojich domovov a presídlila sa buď v rámci Sýrie, alebo do zahraničia. Sýrski aktivisti informovali, že ruské a sýrske vládne lietadlá v pondelok zintenzívnili svoje nálety na ciele na území sýrskej provincie Idlib, ktorú ovládajú protivládni povstalci. K tejto vojenskej operácii došlo deň po tom, ako tam pri podobných náletoch prišlo o život viac ako šesťdesiat ľudí. Pondelňajšie nálety, ktorých terčom je aj rovnomenná metropola provincie, si vyžiadali už minimálne tri obete na životoch. Všetky obete boli deti, tvrdia aktivisti z miestneho koordinačného výboru. Z náletov obvinili ruské jednotky v Sýrii. SOHR tiež hlásilo nálety na Idlib. SOHR dodalo, že od 20. októbra, keď sýrske vládne letectvo a ich ruskí spojenci zintenzívnili nálety na provinciu Idlib, zahynulo 288 civilistov. Sýrska civilná obrana, ktorá ako prvá poskytuje pomoc v prípade náletov, informovala, že v nedeľu bolo na celom území provincie Idlib pri náletoch zabitých 65 civilistov. Do tejto bilancie sú započítané aj obete náletov na dve trhoviská vo vidieckych oblastiach, ktoré si vyžiadali desiatky obetí. Sýrski povstalci v Aleppe zasiahli aj ruskú poľnú nemocnicu. O život prišla ruská zdravotná sestra a dvaja ruskí lekári boli zranení. Podľa ruských médií zranenia utrpelo aj niekoľko civilistov, ktorí prišli do poľnej nemocnice vyhľadať lekársku pomoc. Nemocnica a jej vybavenie boli súčasťou humanitárnej pomoci, ktorú Rusko vyslalo do aleppskej štvrte Furkan. Hovorca ministerstva obrany Igor Konašenkov dnes z ostreľovania ruskej poľnej nemocnice obvinil "ozbrojencov tzv. sýrskej opozície", ako aj ich zahraničných "mecenášov". "Bez najmenších pochybností (poľnú nemocnicu) ostreľovali ozbrojenci opozície," vyhlásil dnes v Moskve Konašenkov. Dodal, že "v Moskve vieme, od koho dostali "súradnice príjmu ruskej nemocnice v čase, keď ešte len začínala fungovať". Preto "všetka zodpovednosť za zabitie a zranenia našich zdravotníkov, poskytujúcich pomoc deťom Aleppa, nie je len na samotných vykonávateľoch. Ich krv na svojich rukách majú aj objednávatelia tejto vraždy," zdôraznil Konašenkov.


Dnes podvečer sa začína advent

Symbolom obdobia adventu je adventný veniec so štyrmi sviečkami, ktoré sa postupne zapaľujú počas štyroch adventných nedieľ.

BRATISLAVA. Dnes podvečer sa začína advent, kresťania na adventných vencoch v kostoloch pri večerných omšiach zapália prvé sviečky. Slovo advent pochádza z latinského „adventus“ a znamená príchod. Symbolom adventného obdobia, ktoré trvá štyri týždne, je adventný veniec so štyrmi sviecami - tie sa postupne zapaľujú počas štyroch adventných nedieľ. Postupne do Vianoc sa zapaľuje jedna sviečka za druhou. Najčastejšie sú sviečky tmavomodré alebo fialové, symbolizujúce liturgické farby adventných nedieľ. Cirkevný rok sa v katolíckej cirkvi končí sviatkom Krista Kráľa a adventom sa začína nový cirkevný rok. Štvortýždňové obdobie adventu je pre veriacich najmä časom duchovnej prípravy a pokánia pred slávením Vianoc, radostnej spomienky na Narodenie Pána. V tomto období sa veriaci v katolíckych, evanjelických a ďalších kresťanských chrámoch schádzajú k modlitbám a zamysleniam, konajú sa v nich aj mnohé adventné koncerty. Chrámové rúcho v advente je fialové. Prvá adventná nedeľa je súčasne v katolíckej cirkvi začiatkom nového liturgického roka a už tradične aj dňom celocirkevnej zbierky na charitu. Adventná predvianočná príprava sa spomína v Ríme už za pápeža Leva I. Veľkého (440-461). Iný záznam o advente pochádza z Francúzska, kde koncil v meste Macon v r. 582 nariadil, aby sa príprava na slávenie vianočných sviatkov začala od prvej nedele po sviatku sv. Martina. Adventné obdobie v tejto forme zahŕňalo šesť nedieľ a malo pôstno-kajúcny charakter. Pápež Gregor I. Veľký (590-604) skrátil adventné obdobie na štyri nedele (symbolizujúce 4 000 rokov čakania na Mesiáša od vyhnania prvých rodičov z raja) a je pôvodcom adventných kázní v Bazilike Santa Maria Maggiore. Svoju definitívnu formu nadobudol advent v 8. – 9. storočí. V r. 1362 Urban V. (1362-1370), ktorý aj po svojom zvolení za pápeža žil ako benediktínsky mních, zaviedol pre advent pôstne pravidlá.


Po nabití precestuje elektrický Zoe 300 km v meste

Renault vďaka novej batérii dosiahol rekord: 400 km na jedno nabitie. Batéria má vyššiu kapacitu a rovnakú hmotnosť ako tá predošlá.

Na autosalóne v Paríži výkonný riaditeľ Groupe Renault Carlos Ghosn predstavil aj nový elektrický model Zoe s úplne novým typom akumulátora (Z.E. 40), ktorý umožňuje reálny dojazd v mestskej premávke 300 km. Počas testovania však Renault Zoe svoju posádku po jednom nabití odviezol až do vzdialenosti 400 km. Podľa informácií Renaultu je Zoe v súčasnosti najpredávanejším elektrickým osobným vozidlom v Európe. Majitelia tohto modelu môžu zároveň ťažiť z celého radu sieťových služieb a modernejšej výbavy. Renault Zoe s novou batériou Z.E. 40 (41 kWh) vyrába francúzska továreň značky Renault vo Flins a prvé exempláre budú pripravené pre nových majiteľov ešte v tomto roku. Batéria vyvinutá v úzkej spolupráci s LG Chem využíva lítium-iónovú technológiu. Renault a inžinieri LG zvýšili kapacitu bez toho, aby museli batériu zväčšiť a zvýšiť jej hmotnosť. Zoe bude dostupný aj so štandardnou batériou (22 kWh), tou však môžu byť vybavené len vozidlá v základnej verzii na európskych trhoch okrem Francúzska. Renault Zoe má aj s ňou reálny dojazd príjemných 170 km. Automobilka Renault nechce zaspať na vavrínoch a len niekoľko dní po predstavení nového modelu Zoe oznámila, že začína s testovaním fleetových vozidiel vybavených technológiou autonómneho riadenia. Elektrické vozidlá by mala „šoférovať“ vyspelá elektronika v uliciach čínskych veľkomiest.


Z bývalej školy vzniká kultúrne centrum

V bývalej strednej škole vznikne multifunkčná sála na koncerty, prednášky či divadelné predstavenia, kaviareň, bar aj gastro prevádzka.

NOVÉ MESTO. „Super, tešíme sa. Keď sme z Cvernovky odchádzali, boli sme chvíľu smutní, ale už sa veľmi tešíme,“ opisuje pocity zo sťahovania ateliérov z bývalej cvernovej továrne pri autobusovej stanici do bývalej chemickej školy pri železničnej stanici Vinohrady grafický dizajnér Peter Liška. Ďalší grafický dizajnér a spoluzakladateľ nadácie Cvernovka Boris Meluš je toho istého názoru. „Nostalgia už nemá zmysel. Jediná vec, za ktorou je nám ľúto, sú vysoké stropy. Tu sa také niečo nedá urobiť,“ dodal Meluš. Kreatívci na novom pôsobisku oceňujú hlavne jeho okolie. V bývalej továrni mali okolo seba staré priemyselné budovy. Areál školy má však okolo seba rozsiahly park, s ktorým majú veľké plány. Umelci niekoľko rokov pôsobili v opustenej továrni, kde sa kedysi vyrábali nite. vytvorili si v nej ateliéry a industriálnu pamiatku chránili ako komunita. Z Cvernovky sa však museli vlani v júni vysťahovať po tom, ako im developer YIT Slovakia nepredĺžil prenájom. Aj keď stavebník plánuje budovu cvernovej továrne, v ktorej kreatívci pôsobili, zachovať, celý areál chce prestavať na novú rezidenčnú štvrť. Nadácii Cvernovka, ktorú založila skupina kreatívcov z pôvodnej umeleckej komunity, sa však podarilo dohodnúť s Bratislavským samosprávnym krajom na dlhodobom prenájme bývalej chemickej školy na Račianskej ulici. Škola bola roky nevyužívaná a kraj uvažoval, čo s ňou urobí. Jednou z možností bol aj jej predaj. Kreatívci si však nakoniec areál školy, okrem priľahlého internátu, prenajali na 25 rokov za symbolických 60-tisíc eur ročne pod podmienkou, že za toto obdobie preinvestujú v areáli 740-tisíc eur. Podmienkou však bolo, že v prvom roku prenájmu to bude 350-tisíc eur. To sa im už podarilo splniť, keďže doterajšie investície odhadujú na 900-tisíc eur. Suma je taká vysoká preto, lebo budova bola v horšom stave, ako na začiatku predpokladali. V bývalej škole museli kompletne zrekonštruovať či vymeniť elektrické vedenia, rozvody vody, kúrenie, strechu a odstrániť plesnivé omietky. Trvalo im to pol roka. Až potom mohli pristúpiť k budovaniu samotných ateliérov. Umelci, architekti, dizajnéri a iní kreatívci pristupujú k tvorbe svojich ateliérov rozdielne. Jedni stavili na nízkonákladový prístup, iní investujú viac. Napríklad výtvarníčka Monika Pascoe Mikyšková, ktorá patrí medzi tých málo nájomcov, ktorí sa presťahovali do bývalej školy odinakiaľ, z Technickej ulice, odstránila školské linoleum a odhalila tak pôvodnú liatu podlahu. „Je veľmi pekná, tak som ju iba ošetrila voskom,“ vysvetlila výtvarníčka. Okrem toho vybudovala priečku, na ktorú dala magnetický náter, aby si mala kde prichytávať svoje kresby, vymaľovala a osadila umývadlo. Pre pôvodnú podlahu či odhalené betónové stropy sa rozhodli vo viacerých ateliéroch. Viacerí umelci sa tiež rozhodli zachovať do istej miery pôvodné zariadenie. V ateliéri Atom!, ktorý je prirodzeným pokračovaním ateliéru Bavlna z pôvodnej Cvernovky, tak napríklad zachovali okachličkovaný chemický pult a podlahu vyloženú dlaždicami. Steny však potiahli hlinenou omietkou. Z pôvodného osadenstva Cvernovky sa na Račiansku presťahovalo približne 80 percent kreatívcov. Zvyšných 20 percent je nových nájomníkov. Medzi nimi je napríklad aj vydavateľ Koloman Kertézs Balaga. V bývalej škole sa v súčasnosti nachádza okolo 40 ateliérov, v ktorých pracuje dokopy do dvesto ľudí. Aktuálne už nie je voľný žiadny ateliér. „O ateliéry je obrovský záujem. Plne obsadení sme už dva mesiace,“ povedal Csino. Nájomníci však nechcú, aby sa staronová umelecká komunita zabetónovala a uzavrela v bubline. Veria totiž, že cirkulácia ľudí je to, čo drží organizmus ako je takáto komunita v dobrej kondícii. „Preto dávame iba trojročné nájomné zmluvy, dokonca na niektorý typ priestorov iba ročné,“ ozrejmil Csino. Keďže priestory sú plne obsadené, ďalšie ateliéry by mohli vzniknúť v priľahlom internáte. Ten si kreatívci prenajali od župy zatiaľ iba na jeden rok. Využili ho na dočasné umiestnenie ateliérov, kým zrekonštruujú budovu školy a vybudujú v nej nové ateliéry. O bývalý internát však majú záujem aj naďalej. V júni má nadácia Cvernovka predložiť župe návrh, na aké účely by chcela internát využiť. Ich plánom je v ňom zachovať rezidenčnú funkciu. V budove by tak mohli bývať v dlhodobom prenájme umelci, vedci, učitelia či sociálne znevýhodnení. Krátkodobé ubytovanie by bývalý internát poskytol napríklad aj účinkujúcim z koncertov či workshopov, ktoré „Cvernovkári“ plánujú pre verejnosť robiť. Župan Pavol Frešo verí, aj na základe toho, čo sa kreatívcom už podarilo vybudovať, že sa dohodnú. „Bol by som veľmi rád, keby to bol spoločný projekt a aby dohoda o ďalšom využívaní internátu nebola len o ateliéroch, ale aj o službách, ktoré budú poskytovať v rámci kreatívneho priemyslu pre celý metropolitný región. Čiže niečo, čo po nás zostane,“ povedal Frešo. S tým, že priestor kreatívneho centra bude mať možnosť využívať aj verejnosť, kreatívci rátajú už odvtedy, ako sa do nových priestorov presťahovali. V súčasnosti pracujú na rekonštrukcii a prestavbe časti prízemia školy, ktorú nazývajú kultúrny priestor. Na približne 600 metroch štvorcových sa bude nachádzať viacfunkčná sála pre malé koncerty, divadlo, premietanie, prednášky, kaviareň spojená s barom a gastro prevádzka. „Pôjde o priestor, ktorý bude poskytovať rôznym ľuďom rôznych vekových kategórií rôzneho zamerania priestor pre kultúru,“ vysvetlil Csino. Ich plánom je dokončiť ho do konca leta. Kreatívci majú tiež veľké plány s parkom a ihriskami, ktoré obklopujú budovy školy. „Smerom od Račianskej ulice plánujeme vybudovať verejný park. Priestor za školou bude poloverejný a oddelený rampou. To znamená, že bude slúžiť nájomníkom, ale pri verejných akciách sa sprístupní aj návštevníkom,“ vysvetľuje Csino. S parkom však ešte toto leto nepočítajú, keďže najprv musia dokončiť ateliéry a spoločné priestory. Umelcov z Cvernovky Bratislavčania ľahko dešifrovali práve podľa názvu. No keďže ten vychádzal z priestoru továrne na cverny, v ktorom sa usadili, tvorili a pôsobili, v nových priestoroch si hľadajú aj nové meno. Vznikajúce kreatívne centrum ešte stále nemá nový oficiálny názov. Na plániku, na aké účely bývalá škola aj s areálom bude slúžiť, je uvedený pracovný názov Kreatívne a kultúrne centrum Račianska. Aj počas dňa otvorených dverí vyzývali kreatívci návštevníkov, aby sa s nimi podelili o nápady na nový názov. Medzi návrhmi boli napríklad Chemička, Labák, ale aj WTF Chuck Norris. Verejnosť a aj samotní umelci však najčastejšie používajú názov Nová Cvernovka. Na nový názov si však budú musieť ľudia zrejme ešte počkať. Počas diskusie o budúcnosti kreatívneho centra to potvrdil aj Csino. Na otázku, aký je ich nový názov totiž lakonicky odpovedal: „Ďalšiu otázku, prosím.“


Zrekonštruovali dubnickú väznicu, má vyššiu kapacitu

Celková investícia dosiahla asi šesť miliónov eur.

DUBNICA NAD VÁHOM. Zrekonštruované priestory vznikli z bývalého zdravotníckeho zariadenia, kapacita ústavu sa zvýšila o 172 odsúdených. Podľa šéfa rezortu spravodlivosti nové priestory, podobne ako celý ústav v Dubnici nad Váhom, sú určené pre odsúdených na výkon trestu s najnižším stupňom stráženia, celková investícia vrátane projektovej dokumentácie dosiahla asi šesť miliónov eur. "Skelet budovy zostal, ale všetko ostatné je tu nové. Celkovo kapacita ústavu stúpla na 704 odsúdených, vo výkone trestu už máme vyčlenených ľudí, ktorí sem nastúpia. Keďže sú to nové priestory, bude to pre nich do určitej miery aj nejaká odmena," doplnil Gál. Ako informoval generálny riaditeľ Zboru väzenskej a justičnej stráže Milan Ivan, dve z troch zrekonštruovaných budov budú slúžiť ako ubytovacie priestory pre odsúdených. Ich súčasťou sú obslužné priestory - kultúrna miestnosť, sociálne zariadenia, sprchy, knižnica, čitáreň a podobne. "V tretej budove bude oddelenie s bezpečnostným režimom a oddelenie špecializovaného zaobchádzania. Tam sa umiestňujú odsúdení s nižšími mentálnymi schopnosťami. Bude tam aj oddelenie disciplinárnych trestov, umiestnia sa tam maximálne na 14 dní odsúdení, ktorí sa dopustili disciplinárnych priestupkov," priblížil Ivan. Ako dodal, súčasťou rekonštrukcie bolo aj vybudovanie nového ochranného pásma, novej strážnej veže, pribudol nový systém vnútornej a vonkajšej bezpečnosti a nových vchod do ústavu pre peších s príslušným zabezpečením. "Prvých odsúdených začneme do nových priestorov presúvať začiatkom mája," doplnil Ivan s tým, že do nových priestorov presunú odsúdených z dubnického ústavu, ale aj z iných nápravných zariadení na Slovensku.


Žiga: Pri dostavbe Mochoviec očakávame vyššie náklady

Minister hospodárstva priznal, že dostavba dvoch jadrových blokov elektrárne bude drahšia, reálnosť navyšovania štát ešte nemá zanalyzovanú.

BRATISLAVA. Pri dostavbe dvoch jadrových blokov elektrárne v Mochovciach (EMO) sa očakáva zvyšovanie nákladov. Uviedol to dnes v Bratislave minister hospodárstva SR Peter Žiga (Smer-SD) na 11. zasadnutí Európskeho jadrového fóra (ENEF). "Áno je tam ďalšie navyšovanie, ale reálnosť tohto navyšovania ešte nemám zanalyzovanú," povedal. "My sme na základe toho, že sa dostavba predlžuje a navyšuje sa rozpočet požiadali v júni (tohto roku) predstaviteľov Slovenských elektrární (SE), ktorí sú za dostavbu v EMO zodpovední, aby zreálnili a dali na stôl aktuálne čísla týkajúce sa jednak rozpočtu a jednak časového horizontu dostavby tretieho a štvrtého bloku v Mochovciach (EMO34). V posledných dňoch, včera (3.10.), sme dostali tieto čísla, ale ešte sme ich nestihli zanalyovať," spresnil Žiga. Informoval zároveň, že požiadal vedenie SE o stretnutie v budúcom týždni. "Pravdepodobne budeme musieť aj vycestovať priamo na miesto, do Mochoviec, aby sme si preverili, či čísla, ktoré dostávame na stôl, majú aj reálny základ a na základe toho rozhodneme za akcionára - štát, akým spôsobom budeme dostavbu EMO ďalej podporovať," zdôraznil. "My doteraz, napriek tomu podporujeme dostavbu EMO34, pretože si myslíme, že je to zmysluplný projekt. Zároveň po roku 2011, kedy prišlo k nešťastiu v japonskej Fukušime, sme zabezpečili vyššiu stabilitu a bezpečnosť mochoveckého jadrového zdroja," dodal Žiga.


Zomrel Lennart Johansson, jeden zo zakladateľov Ligy majstrov

ŠTOKHOLM. Európsky futbal viedol dlhých sedemnásť rokov, priamo sa podieľal na vzniku prestížnej Ligy majstrov ako nástupcu Európskeho pohára majstrov. Vo veku 89 rokov odišiel na večnosť niekdajší prezident Európskej futbalovej únie (UEFA) Lennart Johansson. Švédsky funkcionár, ktorý pracoval aj v exekutíve Medzinárodnej futbalovej federácie (FIFA), v utorok podľahol krátkej chorobe. "Lennart Johansson bol jedným z najväčších lídrov všetkých čias v európskom futbale. Žiadny iné Švéd nemal podobný vplyv na dianie v tomto športe. Bol rešpektovaným prezidentom UEFA aj viceprezidentom FIFA, jeho vodcovstvo vzbudzovalo rešpekt po celom svete," uviedli povedal šéf Švédskej futbalovej asociácie Karl-Erik Nilsson. Lennart Johansson bol prezidentom UEFA v rokoch 1990 až 2007, na tomto poste ho nahradil Francúz Michel Platini. Odvtedy bol čestným prezidentom organizácie. Švéd bol jedným z hlavných architektov vzniku futbalovej Ligy majstrov v kontúrach, ktoré doteraz lákajú na tribúny davy fanúšikov. Náhrada za Európsky pohár majstrov je najžiarivejší úspech pôsobenia Johanssona na čele UEFA. Z LM sa postupom času stalo prestížne podujatie, účasť v nej lukratívnou záležitosťou pre kluby v celej Európe. "Je to najväčší futbalový turnaj pre kluby, ktorý je sledovaný po celom svete. Sledujú ho ľudia vo viac ako 200 krajinách a keď sa futbalistu hocikde vo svete spýtate, kam by to chcel v budúcnosti dotiahnuť, odpoveď je vždy rovnaká: 'Rád by som si zahral v Lige majstrov'," povedal hrdo Johansson v rozhovore ešte v roku 2010. Pod vedením švédskeho funkcionára v UEFA prebehla transformácia, pri organizácii klubových a reprezentačných podujatí sa viac začala venovať komerčnej sfére. Centrálu presťahoval vo Švajčiarsku z Bernu do Nyonu pri Ženevskom jazere. Lennart Johansson sa v roku 1998 uchádzal aj o post prezidenta FIFA, no nepochodil v boji so Švajčiarom Seppom Blatterom. Švéd bol odporcom zavádzania moderných technológií do futbalu. "Futbal je hra pre ľudí, nie pre robotov," tvrdil. Rodák zo Štokholmu pred príchodom na vedúci post v UEFA viedol klub AIK Štokholm, do roku 1990 bol aj hlavou švédskeho futbalu. Do svojej vlasti priniesol v roku 1992 európsky šampionát a od roku 2001 je švédska ligová trofej pomenovaná práve po ňom.


V júni sa dohodli, s opravou Hlavnej stanice však zatiaľ nezačali

Budova hlavnej stanice nie je majetkom mesta, vlastnia ju železnice.

BRATISLAVA. S opravou Hlavnej stanice v Bratislave zatiaľ nezačali, hoci sa na tom začiatkom júna dohodli primátor Bratislavy Ivo Nesrovnal s premiérom Petrom Pellegrinim. Vláda chce pomôcť hlavnému mestu s revitalizáciou Hlavnej stanice. Urobiť to chcú v súvislosti s Majstrovstvami sveta v ľadovom hokeji, ktoré budú na Slovensku o rok. Budova hlavnej stanice nie je majetkom mesta, vlastnia ju Železnice Slovenskej republiky. „Všetky zmeny hlavnej stanice sú v kompetencii ŽSR, ktorá sa jej premenou zaoberá. Vedenie železníc pripravuje potrebné kroky a podklady, k ich uskutočneniu je však nevyhnutné aj dostatočné finančné krytie,“ uviedla začiatkom augusta pre agentúru SITA hovorkyňa ministerstva dopravy Karolína Ducká.Ako ďalej dodala, bližšie informácie poskytujú železnice. Tie však na otázky agentúry SITA o oprave Hlavnej stanice doteraz neodpovedali. „Mesto tlačí na vládu, aby stanicu opravili, keďže jej súčasný stav je podľa primátora hanbou Bratislavy ako hlavného mesta SR. Zo spoločného stretnutia primátora s premiérom vzišiel prísľub, že premiér vyvinie iniciatívu a tlak na železnice, aby v tejto záležitosti urýchlene konali,“ spomenula hovorkyňa Bratislavy Zuzana Onufer. Peter Pellegrini po júnovom stretnutí s primátorom Bratislavy novinárom povedal, že podľa neho existujú dve možnosti. Buď pristúpia k čiastkovej rekonštrukcii, aby stanica za krátky čas vyzerala lepšie a mala kvalitnejšie služby, druhou možnosťou je, aby sa štát zaoberal celkovou rekonštrukciou stanice. Premiér tiež zhrnul, že železničná stanica je hanbou a nechce, aby sa republika za jej stav pred hokejovými fanúšikmi zo sveta hanbila.O projekte rekonštrukcie predstaničného priestoru pred Hlavnou stanicou Bratislava sa hovorí už dlhé roky. Doteraz však zo žiadnou rozsiahlou rekonštrukciou nezačali. Priestor pred hlavnou železničnou stanicou začali mesto pred tromi rokmi skrášľovať na vlastné náklady. Upravili chodníky, vybudovali bezbariérový priechod k hlavnej stanici, zúžili stredové parkovisko, osadili nové dopravné značenie, namaľovali zábradlia a opravili lavičky. Na tieto opravy malo mesto vyčlenených približne 220-tisíc eur. Neskôr opravili aj eskalátory, mesto to vyšlo na ďalších 200-tisíc eur, ktoré podľa primátora išli z ušetrených peňazí.


Mladá Petrušová sa nemá za čo hanbiť: Už dávno ma nič takto nezničilo

Slovenka obsadila v sobotňajšom finále piate miesto.

SZEGED. Talentovaná slovenská kajakárka Mariana Petrušová pricestovala do Szegedu v pozícii úradujúcej majsterky Európy do 23 rokov na kilometrovej trati. V rovnakej disciplíne sa predstavila aj na seniorskom svetovom šampionáte v Maďarsku a od cenného kovu ju delili rovné dve sekundy. V sobotňajšom finále obsadila piatu priečku, triumfovala domáca Tamara Csipesová. "S jazdou som spokojná, urobila som maximum, čo bolo v mojich silách. Dala som do toho všetko a už dávno ma nič takto nezničilo. Je to trochu škoda, že som nezískala medailu. Vedeli sme, že od druhého do šiesteho miesta to bude otvorené. Bol to však môj prvý finálový štart na kilometrovej trati na seniorských MS v kariére, a tak sa nemám za čo hanbiť," povedala 19-ročná pretekárka. Rodáčka z Komárna nadviazala na dobré výkony z aktuálnej sezóny, v ktorej získala okrem zlata z Račíc aj bronz na Európskych hrách v Minsku. "Dá sa povedať, že piate miesto je reálnym obrazom mojej výkonnosti. Oproti mládežníckym ME som musela vydať zo seba viac. Preto si myslím, že som za posledný mesiac urobila krok vpred," hovorila. Petrušová momentálne pôsobí v neolympijských disciplínach K1 na 1000 a 5000 m. V budúcnosti by sa však rada predstavila "pod piatimi kruhmi". "Našim cieľom v aktuálnej sezóne bolo celkovo sa zlepšovať. Zameriavame sa na techniku, ktorú si zdokonalím práve na kilometri. Potom by som chcela pretaviť to, čo mám natrénované, aj do rýchlosti, aby som mohla súperiť na olympijskej 500 m trati," načrtla svoje plány. Mladú reprezentantku čaká v Szegede ešte jeden štart. V nedeľu o 15.50 h nastúpi na päťkilometrovej trati, kde sa okrem nej predstaví ďalších 27 žien. "Táto disciplína je moja srdcovka, ale ťažko sa v nej predpokladá vývoj. V rozpise som nasadená, takže okolo mňa budú veľmi kvalitné pretekárky. Budem sa musieť sústrediť na úvodný kilometer aj obrátku a potom už len bojovať," dodala Petrušová, ktorá na 5000 m získala bronz na EH v Minsku.


Ako sa Robert Fico lúčil s postom premiéra

Na jeho miesto nastúpil Peter Pellegrini.

BRATISLAVA. Robert Fico bol vo štvrtok 22. marca poslednýkrát na rokovaní vlády. Tá sa pod jeho vedením stretla v poradí na 94. schôdzi. Jediným bodom programu schôdze bolo odvolávanie Andrey Kalavskej, štátnej tajomníčky ministerstva zdravotníctva, ktorá sa neskôr postavila na čelo rezortu namiesto Tomáša Druckera. Ten sa stal ministrom vnútra. Fica v kresle predsedu vlády nahradí Peter Pellegrini, ktorého prezident vo štvrtok dopoludnia vymenoval do funkcie. Pri lúčení Fica s ministrami došlo aj na objatia.


Filozofická fakulta otvorila dvere záujemcom o štúdium

UK priblíži jednotlivé fakulty záujemcom o štúdium.

Stredoškoláci majú možnosť prísť sa pozrieť na jednotlivé fakulty Univerzity Komenského, kde im pedagógovia predstavia možnosti štúdia, informujú ich o prijímacom konaní a ukážu priestory.  V sobotu 27. januára záujemcovia môžu zavítať na Filozofickú a Pedagogickú fakultu UK.


Trump zastavil útok na Irán iba desať minút vopred, vraj sa bál civilných obetí

Trump dodal, že Spojené štáty nikdy nedovolia Iránu získať jadrové zbrane.

WASHINGTON. Americký prezident Donald Trump rozhodol o zastavení útoku na Irán, ktorý mal byť odvetou za zostrelenie amerického dronu, len 10 minút pred jeho plánovaným začiatkom. Dôvodom malo byť to, že chcel predísť civilným obetiam. Trump to uviedol v statuse na twitteri. Američania mali podľa neho už "nabité" a boli "pripravení na odvetu na troch rôznych miestach". "V tom som sa spýtal, koľko ľudí zomrie," popísal Trump chvíle pred plánovaným spustením útoku. Vojenskí predstavitelia mu na to odvetili, že predpokladaný počet obetí je 150, a v tom momente sa rozhodol útok zastaviť, pretože takéto útoky by "neboli adekvátne v porovnaní so zostrelením nepilotovaného dronu". Trump dodal, že Spojené štáty nikdy nedovolia Iránu získať jadrové zbrane, no zostrelenie dronu ne je až tak akútnou záležitosťou, aby ju bolo treba okamžite riešiť. Spomenul v tejto súvislosti aj protiiránske sankcie, ktoré podľa neho vážne poškodzujú ekonomiku Iránu, a naznačil, že sa môžu ešte rozšíriť.